MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 573 Il-Ġimgħa, 6 ta' Lulju, 2001 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 573

Il-Ġimgħa, 6 ta' Lulju, 2001

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-6.11 p.m.

Talba

SEDUTA NRU.

Il-Ġimgħa, 6 ta' Lulju, 2001

WERREJ

MINUTI 417

MISTOQSIJIET - TWEĠIBIET ORALI 418

TQEGĦID TA' KARTI 421

ORDNIJIET TAL-ĠURNATA

ABBOZZ TA' LIĠI DWAR IL-PROBATION (IT-TIENI QARI)

PROBATION BILL (SECOND READING) 422

MISTOQSIJIET GĦAL TWEĠIBIET ORALI MWIEĠBA BIL-MIKTUB 431

MINUTI

MR SPEAKER (Onor. Anton Tabone): Ngħaddu mill-ewwel għall-konferma tal- Minuti.

L-Onor.

Joe Mizzi.

ONOR.

JOE MIZZI: Mr Speaker, nitolbok biex jekk hemm bżonn tagħti ruling u tgħid eżatt x'ħin suppost tibda s-seduta.

Safejn naf jien, suppost li nibdew fis-6.00 p.m. imma huwa fatt li qatt ma nibdew fil-ħin.

MR SPEAKER: Kif jaf tajjeb l-Onor.

Membru, issa ilna għal dawn l-aħħar sentejn nibdew fis-6.10 p.m. Din hija s-sitwazzjoni.

ONOR.

JOE MIZZI: Jien ma tlabtekx tgħidli x'inhi s-sitwazzjoni imma tlabtek ruling, anke jekk is-sitwazzjoni mhix eżatt kif għedtha int għax kellna seduti li bdew qabel is-6.10 p.m. u kellna oħrajn li bdew wara, bħalma ġara din il-ġimgħa stess meta s-seduta bdiet fis-6.15 p.m. Għalhekk nerġa' nitlob lis-Sedja tgħid fi x'ħin suppost li nibdew.

MR SPEAKER: Il-Viċi Prim Ministru.

ONOR.

LAWRENCE GONZI (Viċi Prim Ministru u Ministru għall-Politika Soċjali): Rigward dan il-punt ta' l-Onor.

Mizzi, jidhirli li s-Sedja diġa' iddikjarat ruħha.

(Interruzzjonijiet) L-Onor.

Membru jdaħħakni lili għax jekk nibdew fis-6.00 p.m. isejjaħ quorum.

Anke jekk nibdew fis-6.05 p.m. isejjaħ quorum u jekk nibdew fis-6.10 p.m. isejjaħ quorum ukoll!

Kull darba jivvinta xi skuża biex isejjaħ quorum.

Spiċċa biex anke sejjaħ quorum f'seduta ddedikata għall-oppożizzjoni.

(Interruzzjonijiet) Qegħdin nirredikolaw il-parlament b'dan il-mod.

Is-Sedja tatu r-ruling tagħha.

Is- seduta tibda x'ħin joħroġ l-iSpeaker.

(Interruzzjonijiet)

MR SPEAKER: Jekk jogħġbok, Onor. Mizzi.

ONOR.

LAWRENCE GONZI: L-Onor.

Mizzi jaf li kien hawn żmien meta s-seduta kienet tibda fis-6.30 p.m..

Qed ngħid għal meta xi żmien ilu l- oppożizzjoni tal-lum kienet fil-gvern.

(Interruzzjonijiet) MR SPEAKER: L-Onor.

Mizzi.

ONOR.

JOE MIZZI: Jien ma tlabtx ruling mingħand l-Onor.

Gonzi imma mingħand is-Sedja.

(Interruzzjonijiet) Lanqas ma kellu għalfejn jaċċenna għas-seduta tal-bieraħ għax jien ma ppruvajt nisfratta xejn.

Allura bl- argument tiegħu, il-Viċi Prim Ministru qed jgħid li meta ma jkunx hawn 15- il membru min-naħa tal-gvern, dan isir biex jisfrattaw is-seduta.

Dan x'argument bażwi hu!

MR SPEAKER: Il-Viċi Prim Ministru.

ONOR.

LAWRENCE GONZI: Kieku l-bieraħ ridna nilagħbu tat-tfal, konna nitilqu 'l barra kif tħobbu tagħmlu intom u ma kienx ikun hawn quorum.

(Interruzzjonijiet)

MR SPEAKER: Onor. Mizzi, jekk jogħġbok, inżommu l-ordni.

ONOR.

LAWRENCE GONZI: Le, mhux billi qed jgħid li l-mozzjoni kienet tiġi diskussa llum.

Dik tal-bieraħ kienet mozzjoni ta' l-oppożizzjoni u biex terġa' titla għad-diskussjoni, kien ikollhom jgħaddu mill-inqas ħmistax-il ġurnata u kien ikollna nistennew sakemm ikun imiss Ħamis ieħor.

U Ħamis ieħor mhux bilfors jasal wara ħmistax-il ġurnata, ġaladarba l-istanding orders jgħidu li kull alternative Thursday ikun hemm xogħol tal-gvern.

Jiġifieri ħmistax wara kien ikun imiss xogħol tal-gvern u allura kien ikollhom jgħaddu iżjed minn ġimgħatejn sakemm dik il-mozzjoni kienet terġa' tiġi quddiem il-Kamra.

Having said that, Sur President, l-idea m'hijiex li nirrendu l-parlament bħala post fejn nilagħbu tat-tfal.

Hawnhekk irridu s-serjeta' u kien għalhekk li l-bieraħ il-membri kollha tal-gvern baqgħu fil-Kamra sabiex niddiskutu l-mozzjoni mressqa min-naħa ta' l-oppożizzjoni.

MR SPEAKER: L-Onor.

Mizzi.

ONOR.

JOE MIZZI: Mr Speaker, dak li qed jgħid il-Viċi Prim Ministru mhuwiex korrett għax din in-naħa tista' ssostni l-quorum u tista' wkoll ma ssotniehx.

Fil-fatt kien hemm każi fejn din in-naħa tal-Kamra ma sostnietx il-quorum.

Imma nerġa' nitlob lis-Sedja biex tgħid jekk tatx ruling jew le, ħalli l-affarijiet ikunu ċari.

MR SPEAKER: Il-pożizzjoni hija kif spjegajt iktar qabel u għal darb'oħra nitlob għall-konferma tal-Minuti.

Il-Minuti tas-Seduta Nru. 572 li saret fis-6 ta' Lulju ̧ 2001 ġew konfermati.

MISTOQSIJIET - TWEĠIBIET ORALI

ST.

LUKE'S – MRI - ACCELERATED INVESTIGATIONS

L-ONOR.

MARIO GALEA (f'isem l-Onor.

Francis Agius) staqsa lill- Ministru tas-Saħħa: Jista' il-Ministru jagħti lista ta' dawk li qegħdin jistennew investigazzjoni ta' l-MRI?

Jista' jagħti informazzjoni rigward accelerated investigations f'każ urġenti ta' bżonn għall-MRI?

ONOR.

LOUIS DEGUARA (Ministru tas-Saħħa): Ninsab informat li hemm 348 pazjent li jinsabu fuq il-waiting list għall-MRI.

Ta` min jirrimarka li filwaqt li meta konna nixtru s-servizz mill-privat kienu jsiru 30 MRI fix-xahar, illum qegħdin isiru 240 MRI fix-xahar u minkejja dan m'aħniex inlaħħqu mat-talbiet li hemm.

Issa sabiex jiġi assigurat li s-servizz ta` l-MRI ma jiġix abbużat, it-talbiet għall-istess MRI huma kollha vetted u jiġu maqsuma fi tliet kategoriji - immedjati, urġenti jew elettivi - skond l-informazzjoni klinika li jgħaddi l-konsulent li jitlob l-MRI.

L-aktar appuntament fil-bogħod għall-MRI elettiv huwa għall-ewwel ġimgħa ta` Settembru 2001.

Għal każi urġenti, id-data li jmiss hi ta' l-14 ta` Lulju 2001.

Għal każi immedjati m'hemmx waiting list u dawn isiru jew filgħodu kmieni, qabel tibda s-sessjoni normali, jiġifieri fis-7.15 a.m., jew inkella fit-tarf tas-sessjoni, li normalment ikun kmieni wara nofsinhar.

MR SPEAKER: L-Onor.

Carmelo Mifsud Bonnici, mistoqsija supplimentari.

ONOR.

CARMELO MIFSUD BONNICI: Issa li ggradwaw numru ta' tobba, jista' il- Ministru jaġġorna lill-Kamra dwar il-pożizzjoni tal-poliklinika ta' Bormla u jgħid meta se jkun possibbli li din tiftaħ fuq bażi ta' 24 siegħa?

Fir-rigward ta' l-MRI, kemm huwa possibbli li wieħed jieħu ħsieb il- problema b'aktar impenn minħabba l-backlog ta' appuntamenti li hemm?

MR SPEAKER: Il-Ministru

ONOR.

LOUIS DEGUARA: Tifhimha li kull meta niġu biex noffru servizz ġdid bilfors li se tikkrea waiting list, Mr Speaker.

Jien niftakar li meta ftaħna l-MRI konna għedna li konna qegħdin nintrabtu li nagħmlu 30 MRI fix-xahar, pero' konna għidna wkoll li se jkun hemm waiting list.

Fil-fatt minkejja li tests qegħdin nagħmlu tmien darbiet iktar minn dak li konna nagħmlu qabel, il-waiting list għadha tiela' - kif għedt fir-risposta li tajt, waiting list għal każi urġenti ma teżistix - anke jekk ħafna drabi jkollna talbiet li mhux dejjem ikunu ġustifikati.

Nerġa' ngħid li meta jkun hemm investigazzjoni sofisfikata bħalma hi l-MRI se toħloq domanda qawwija, pero' it-talba tal-pazjent mhux dejjem tkun ġustifikata.

Ta' min jirrimarka li qabel April tas-sena 2000, talbiet li kienu mniżżlin bħala elettivi ma kienu jsiru qatt u llum dawn qegħdin isiru wkoll.

Sfortunatament ħafna nies għandhom ftit misconceptions dwar l-MRI.

Hemm testijiet oħrajn, bħas-CT scan, li għal ċerti affarijiet speċifiċi jagħtu riżultati aħjar milli jista' jagħti l-MRI.

Imma peress li dan ta' l-aħħar huwa iktar modern, il-pazjenti kollha jippretendu li jagħmlu dan it-test.

Aħna ninsabu konxji minn din il-problema u b'arranġament mad-dipartiment tar-radjografija konna qed naraw – naħseb li se naslu - nistgħux nagħmlu sessions formali wara nofsinhar.

Minkejja dan, nafu li l-waiting list mhix se tonqos għax iżjed ma tipprovdi servizz aktar jitwalu l-waiting lists.

Rigward l-ewwel domanda ta' l-Onor.

Mifsud Bonnici, nista' ngħid li din il- ġimgħa kelli okkażjoni nitkellem dwar il-problema tan-nuqqas ta' tobba.

Malli gradwaw it–tobba l-ġodda, bgħatna disa' tobba oħra mill-isptar San Luqa biex jaħdmu fiċ-ċentri tas-saħħa ħalli nagħmlu tajjeb għat-30 tabib li hemm nieqsa f'dawn iċ-ċentri.

Ħafna nies jinterpretaw il-fatt li ggradwaw numru sabiħ ta' tobba bħala li issa awtomatikament nistgħu mmorru lura għan- normal.

Le, mhux hekk.

Dawn huma tobba li qabel ma jintbagħtu jaħdmu fil- health centres, iridu jagħmlu sentejn jaħdmu under supervision fl- isptarijiet u allura m'huwiex possibbli li jintbagħtu jaħdmu mill-ewwel fiċ- ċentri tas-saħħa.

Ovvjament dejjem se jkollok numru ieħor ta' tobba li jkunu għadhom kemm għalqu s-sentejn jaħdmu mal-gvern u allura jistgħu jintbagħtu fil-health centres, pero' dejjem jekk dawn ma jiddeċedux li jmorru jaħdmu fil-privat jew imorru barra biex jispeċjalizzaw.

Żgur li l- ewwel ħaġa li rridu naraw hi kemm se jibqgħalna tobba fis-servizz tas- saħħa, Sur President.

Kif kelli okkażjoni ngħid, hemm nuqqas ta' tobba fil-junior grades f'San Luqa u minkejja li nirrikonoxxu l-importanza taċ-ċentri tas-saħħa, xorta l- priorita' assoluta tibqa' s-servizz li jingħata minn St Luke's. Qabel ma nippruvaw insolvu dik il-problema b'dawn it-tobba ġodda, irridu nkunu ċerti li m'hemmx nuqqas ta' tobba fl-isptar San luqa.

Fl-istess ħin għadna għaddejjin bit-trattattivi dwar il-proposta li kellna mingħand grupp ta' tobba li riedu jwaqqfu koperativa.

Id-diskussjonijiet għaddejjin b'ritmu mgħaġġel u nispera li fil-futur qarib inkunu nistgħu nħabbru li se nerġgħu niftħu l-health centres.

MR SPEAKER: L-Onor.

Joe Mizzi, domanda supplimentari.

ONOR.

JOE MIZZI: Jista' il-Ministru jgħid bejn wieħed u ieħor meta hemm il-ħsieb li l-poliklinika ta' Bormla tinfetaħ regolarment?

MR SPEAKER: Il-Ministru.

ONOR.

LOUIS DEGUARA: Meta nkun solvejt dawn il-problemi kollha li għandi kemm semmejt!

ONOR.

MICHAEL ASCIAK: Għad fadal tliet snin żgur biex jinbidel il-gvern, anzi probabbli fadal tmienja!

MR SPEAKER: L-Onor.

Galea.

ONOR.

MARIO GALEA: Filwaqt li nifhem li minn mindu ġie pprovdut is- servizz, id-domanda għat-test ta' l-MRI telgħet mas-sema, jaħseb li parti mis-soluzzjoni hi li jkollok aktar radiographers li jiġu trained biex jitgħallmu jagħmlu dawn it-tests?

Jien naf ukoll li min-naħa tad-diviżjoni tas-saħħa u min-naħa tal-gvern hemm il-commitment li dawn it-tests jibdew isiru wara nofsinhar, pero' sfortunatament kif jaf il-Ministru, qed jiġri dak li jiġri fit-theatre fejn hemm demand kbira għall-ħinijiet ta' filgħodu iżda wara nofsinhar għandek numru ta' theatres vojta.

Probabbli l-kwestjoni ta' l-MRI hi l-istess.

X'inhi din ir-reżistenza ladarba hemm il-commitment tal-gvern u tad- diviżjoni tas-saħħa biex dawn it-tests jibdew isiru wara nofsinhar?

Forsi din ir-reżistenza ġejja min-naħa tal-unions?

MR SPEAKER: Il-Ministru.

ONOR.

LOUIS DEGUARA: Il-problemi huma tnejn; l-ewwel waħda hi dwar kif se jaħdem l-istaff.

Għandna uħud li qegħdin jistudjaw barra biex ikunu jistgħu jispeċjalizzaw f'dawn it-tip ta' investigazzjonijiet.

Bħalissa qegħdin nagħmlu assesment u auditing tax-xogħol li jsir f'sezzjonijiet differenti ta' l-isptar biex inkunu nistgħu nsiru iktar effiċjenti.

Fil- fatt kien minħabba dan l-eżerċizzju u minħabba kordinament aħjar li naqqasna l-waiting list tal-mammografija minn madwar sitt xhur għal madwar ġimgħatejn.

Ċertament in-nuqqas ta' staff li hemm fid-dipartiment tar- radjografija jrid jiġi indirizzat bit-training ta' iktar nies, Sur President.

B'mod pożittiv ngħid li ġie lura minn barra konsulent speċjalizzat fl-MRI u dan ovvjament se jkun strumentali biex inkunu nistgħu nżidu l-workload.

Pero' naħseb li l-iktar ħaġa importanti hi li jsir assessment ta' x'inhu jiġri fis-setturi differenti għax meta jsir l-auditing jibdew ħerġin bosta affarijiet interessanti.

Min ibati minn anorexia, per eżempju, se jibda' jintbagħat fit-treatment rooms tat-theatres għax jirriżulta li kull ġurnata, it-theatre nurses jieklu madwar 50 ħobża kuljum!

Jirriżulta wkoll li fil-kċina ta' San Luqa, minkejja li suppost ikun hemm provvista ta' ġurnata bil-quddiem biss, hemm maħżuna provvista għal madwar ħames xhur.

Dawn l-abbużi qegħdin jinkixfu għax qed isir assessment ta' x'qiegħed jiġri.

Fir-rigward ta' data tentattiva ta' meta se jerġa' jinfetaħ iċ-ċentru tas- saħħa ta' Bormla għal 24 siegħa kuljum, infakkar lill-Onor.

Mizzi li fis- sentejn li l-partit tiegħu dam fil-gvern kellu ċ-ċans jiftaħ diversi polikliniċi imma baqa' ma fetaħhomx.

M'iniex qed nirriferi biss għal dik ta' Bormla imma anke għall-health centre ta' Birkirkara, li kien ilu lest sentejn sħaħ u ma nfetaħ qatt, lanqas temporanjament.

MR SPEAKER: L-Onor.

Michael Bonnici, mistoqsija supplimentari.

ONOR.

MICHAEL BONNICI: Aħna nafu li t-tests ta' l-MRI isiru b'xejn f'St Luke's u nafu wkoll kemm jiġu jiswew kieku kellhom isiru privatament.

Meta persuna tkun għamlet vista privata u l-konsulent li jkun raha jirrakkomandaha li tmur l-isptar biex tagħmel dan it-test, isir xi assessment finanzjarju?

Meta pazjent jitlob kopja ta' l-MRI biex jgħaddiha lill-konsulent privat li jkun mar għandu, din kemm tista' tingħata?

MR SPEAKER: Il-Ministru.

ONOR.

LOUIS DEGUARA: Ġeneralment jekk xi ħadd imur għand konsulent privat u dan jordnalu MRI, il-prassi hi li dak l-istess konsulent jagħmel appuntament lill-pazjent tiegħu fl-outpatients ta' l-isptar.

Nistgħu ngħidu li kważi l-konsulenti kollha f'pajjiżna jaħdmu f'St Luke's u jekk il- konsulent ma jkunx jaħdem mal-gvern, ġeneralment jirriferi lill-pazjent għand konsulent ieħor li jkun jaħdem St Luke's, imbagħad sta għall- konsulent jekk jiddikjarax li l-każ huwa immedjat, urġenti jew inkella elettiv.

S'issa pero' m'hemm l-ebda ħsieb li jiġi introdott xi tip ta' ħlas għal dawn is-servizzi.

Dwar il-kopja ta' l-MRI, li naf żgur hu li meta konsulent jitlob riżultati ta' xi investigazzjonijiet, anke ta' X-rays, jistgħu jsiru kopji tagħhom.

Ma nara l-ebda raġuni għala jekk konsulent jitlob kopja ta' l-MRI, din m'għandhiex tingħatalu.

(Interruzzjonijiet) L-Onor.

Membru qed jirriferi għal konsulent privat li jrid li l-pazjent imur jieħu MRI fil-privat.

Malli pazjent jirfes l-għatba ta' l-isptar San Luqa, huwa intitolat li jagħmel dan it-test mingħajr ħlas.

MR SPEAKER: Grazzi.

Il-ħin tal-mistoqsijiet għadda.

Ngħaddu issa għal Tqegħid ta' Karti.

Il-Viċi Prim Ministru.

TQEGĦID TA' KARTI

ONOR.

LAWRENCE GONZI: Mr Speaker, inqiegħed fuq il-Mejda tal-Kamra:

Tabella li turi l-għadd ta' nies li bdew xogħol ġdid matul is-snin bejn l-1994 u l-1999, bi tweġiba għall-mistoqsija parlamentari 27097.

MR SPEAKER: Il-Ministru Ċensu Galea.

ONOR.

ĊENSU GALEA (Ministru għat-Trasport u Komunikazzjoni): Mr Speaker, f'isem il-Ministru ta' l-Intern inqiegħed fuq il-Mejda tal-Kamra:

Lista ta' applikazzjonijiet għal żvilupp approvati wara rikonsiderazzjoni, bi tweġiba għall-mistoqsija parlamentri 27120.

MR SPEAKER: Il-Ministru Deguara.

ONOR.

LOUIS DEGUARA: Mr Speaker, inqiegħed fuq il-Mejda tal-Kamra:

Kopja tal-kuntratt għall-kiri ta' Mangion House mill-FMS, bi tweġiba għall-mistoqsija parlamentari 27138.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI DWAR IL-PROBATION

PROBATION BILL

L-ordni għat-Tieni Qari ġie moqri.

Ikompli mis-6 ta' Lulju, 2001.

Il-mistoqsija reġgħet tqiegħdet.

MR SPEAKER: L-Onor.

Carmelo Mifsud Bonnici huwa in possession.

ONOR.

CARMELO MIFSUD BONNICI: Għandna quddiemna abbozz ta' liġi li jindika b'mod ċar li l-istitut tal-probation u l-uffiċjali involuti qegħdin hemm biex jippruvaw jirriformaw lil dak li jkun u fl-istess ħin jikkontrollaw il-movimenti tiegħu.

GĦalkemm forsi ssib min jgħidlek li dak jew l-ieħor ikun irnexxielu jeħlisha għax ħa l-probation, dan żgur mhux il- każ.

Il-probation officer huwa dak il-bniedem li għandu f'idejh il- kontroll tal-persuna li tkun ikkommettiet id-delitt.

Preżentement il- probation officer qiegħed f'pożizzjoni li jiżviluppa u jikber aktar u bil-mod il-mod qed jifhem aktar ix-xogħol li hu mistenni minnu.

Fil-fatt il-liġi qiegħda tindika b'mod ċar id-dmirijiet tal-probation officer x'inhuma, Sur President.

Naturalment wieħed irid iżomm lilu nnifsu aġġornat ma' dak kollu li jkun għaddej fl-Ewropa u fid-dinja, pero' żgur li m'aħniex qegħdin inressqu din il-liġi minħabba l-Unjoni Ewropea.

Per eżempju ̧ jekk wieħed iħares lejn dak li ġara fl-Ingilterra meta fl-1993 inqatel James Bulger, isib li barra minn Malta l-istitut tal-probation huwa avvanzat ħafna.

Min jaf ftit il-fatti jaf li għalkemm fis-sentenza tiegħu l-imħallef kien ikkundanna liż-żewġ minorenni akkużati bil-qtil ta' Bulger għal tmien snin ħabs, il-home secretary sussegwentement qaleb is-sentenza u waħħalhom 15- il sena.

Fuq dan il-każ kien qam kjass kbir fil-qorti Ewropea għad- drittijiet tal-bniedem.

Fil-fatt il-qorti qalet li l-home secretary ma setax jieħu dik id-deċiżjoni li ħa u allura s-sentenza reġgħet niżlet għal tmien snin u l-każ reġa' mar quddiem il-qrati Ingliżi.

Iċ-chief justice qal li piena tingħata abbażi ta' erba' affarijiet importanti - u ta' min isemmihom hawnhekk – u ċioe' il-kunċett ta' deterrent, il-kunċett ta' riparazzjoni, il-kunċett ta' riabilitazzjoni u l-kunċett ta' retribuzzjoni.

Dawn huma l-erba' elementi li l-ġudikant għandu jżomm quddiem għajnejh.

Huwa interessanti ħafna li l-qorti qalet li sentenza fuq dawn it-tfal m'għandhiex tingħata minn xi ħadd politiku imma għandha tingħata - u semmiet dan il-kliem - minn independent specialists.

Wara dak li qal iċ-chief justice, riċentement il-parole board fl-Ingilterra ddeċieda li jaqbel mas-sentenza li ta l-Imħallef Woolf, u hekk is-sentenza baqgħet dik ta' tmien snin.

Interessanti li l-parole board iddeċieda li dawn it-tfal jibqgħu jiġu miżmuma taħt probation officer.

Barra minn hekk fl-Ingilterra l-kunċett żviluppa tant li jippermetti li l-identità ta' dawn it-tfal tintilef.

Dan ifisser li sabiex dawn iż-żewġt itfal li kkommettew id-delitt jerġgħu jiġu nseriti fis-soċjetà, irid jinbidlilhom kollox.

Fil- fatt il-parole board qal li dawn se jingħataw passaport ġdid, national insurance ġdida u social security documents ġodda.

Ingħad ukoll li:

"Each will have a detailed invented past thoroughly researched and crafted."

Dan huwa interessanti ħafna għax minkejja li dawn se jkunu qegħdin barra se jingħataw identità differenti u qed jingħad ukoll li:

"They will face almost daily supervision involving some of the most experienced probation officers in Britain.".

Qed insemmi dan il-kunċett għaliex huwa tajjeb li wieħed jara ftit x'qed nagħmlu f'din il-liġi.

S'issa dejjem imxejna bis-sistema li l-ewwel tingħata s-sentenza u wara jiġi appuntat probation officer.

Dak tajjeb, pero' mill-esperjenza qegħdin nirrealizzaw li hemm bżonn li jkun hemm probation officer li jibda jara l-każ qabel ma tingħata s-sentenza.

Fil-fatt qegħdin nistabilixxu b'mod legali dak li diġà beda jsir bħala fatt. Fi klawsola 6 ta' dan l-abbozz ta' liġi qed nagħtu l-possibbiltà li jsiru rapporti minn qabel fuq il-bżonn jew le li wieħed jagħti probation.

Li huwa interessanti huwa li qegħdin indaħħlu wkoll il-kunċett li taħt is-suspended sentence jista' ukoll isir rapport u fuq dan xtaqt nitkellem ukoll.

Fil- fatt ikun interessanti ħafna li wieħed jara kif żviluppajna l-kunċett tal- probation u dak tas-suspended sentence.

F'dan l-abbozz ta' liġi hemm klawsola li titlob li jkun hemm dak li jissejjaħ supervision order li ssir taħt l-id tal-probation officer.

Dan ifisser li fil-liġi qegħdin ngħidu li anke wara li tingħata sentenza ta' ħabs u dik is-sentenza tiġi sospiża ̧ il-qorti hemmhekk għandha l- possibbiltà li tinnomina probation officer.

Għalhekk jidher ċar li l- kunċett ta' probation officer li daħħalna fis-suspended sentence fl-1990 ma ġiex imħaddem.

Hawnhekk ikun tajjeb li nistaqsi: Xi skrutinju qegħdin nagħmlu min-naħa tal-parlament biex naraw x'ikun ġara mil-liġijiet li ddedikajna ħafna ħin għalihom?

Wieħed irid jgħid li l-artiklu partikolari li tagħmel probation officer fis-suspended sentence ftit li xejn ġie applikat.

Il-liġi dwar il-probation ma torbotx biżżejjed dak li hemm f'dan l-artiklu tas-suspended sentence ma' dak li hemm fil-probation.

L-idea tal-probation m'għandhiex tkun waħda limitata jew marbuta, fis-sens li ssir biss wara li tingħata s-sentenza.

Pero' l-kunċett tal-probation officer għandu jkun kunċett li jista' jiġi applikat kemm qabel is-sentenza u kemm wara.

Huwa importanti wkoll li meta tingħata sentenza ta' ħabs, wieħed jagħti l-possibbiltà li jiġi nnominat probation officer sabiex jagħmel monitoring ta' dak il-bniedem li jkun qiegħed il-ħabs.

Barra minn Malta dan il-kunċett daħħluh indirettament permezz tal-kunċett tal-parole.

Il-kunċett tal-parole hu li wieħed iġib ruħu tajjeb fil-ħabs u allura jkun jista' joħroġ mill-ħabs għall-weekends jew għal ċertu ħin jew żmien.

Fl-Ingilterra għandhom parole board magħmul minn imħallef, psikjatra u persuna indipendenti.

Dawn jaraw jekk kemm-il darba l-bniedem li jkun instab ħati u jkun qiegħed il-ħabs, għandux jingħata l-possibbiltà li joħroġ mill-ħabs u jerġa' jintegra ruħu fis-soċjetà.

Jien ngħid li hemm bżonn li wieħed jidħol aktar fil-fond u jara li jkun hemm rabta aktar bejn l-istituti tas-suspended sentence u tal-probation.

Il-pożizzjoni tal- probation officer hija determinanti għax dan ma jridx ikun sempliċement gwida jew għalliem biss u min ikun għamel id-delitt imur għandu, jisma l- lezzjoni u jerġa' jmur id-dar.

Il-probation officer irid jagħmel sorveljanza ta' dan il-bniedem, jara fejn u ma' min ikun qed joqgħod u jara wkoll x'xogħol ikun qed jagħmel.

Apparti minn hekk, il-probation officer irid jingħata l-possibbiltà li dak il-bniedem li jkun ingħata l-probation joqgħod għall-ordnijiet li jagħtih.

Fil-fatt klawsola 5 qed tagħti ċerti drittijiet limitati lill-bord ta' sorveljanza u allura naħseb li għandna nibdlu ftit is-sitwazzjoni tal- probation officer li jmur il-qorti u jagħmel ħafna ħin jistenna biex ikellem maġistrat jew imħallef ħalli jirrapportalu fuq kull każ.

Ħafna drabi l-maġistrati u l-imħallfin fil-qorti jkunu mgħobbija b'ħafna xogħol.

Ladarba każ jinqata', ikun ftit odjuż li wara terġa' toqgħod tmur tinforma lill-imħallef jew lill-maġistrat bl-operat ta' bniedem li jkun ingħata l- probation.

Għalhekk wieħed jew għandu jittrasferixxi l-poteri tal-kontroll tal-probation orders fuq maġistrat wieħed jew inkella jittrasferihom fuq bord li jkun semi-ġudizzjarju.

Dan fih il-vantaġġ li jkollok nies li jkunu speċjalizzati fuq il-linja tal-probation u li jkunu jafu x'inhu għaddej fid-dinja inġenerali f'dak li għandu x'jaqsam mal-probation.

Barra minn hekk dan ikun bniedem li jiltaqa' regolarment mal-probation officers jew man-nies li jkunu involuti u allura wieħed ikollu aċċess dirett u aktar malajr għall-inforzar ta' l-ordni tal-probation.

Dawn l- affarijiet huma importanti ħafna għax minkejja li kultant ikollok bniedem li jibda jġib ruħu tajjeb, jekk dan isib it-tentazzjoni u inti ma tkunx on the ball u ma tintervenix mill-ewwel, dak li jkun jerġa' jaqa'.

Għalhekk il-pass jew id-deċiżjoni li jieħu l-probation officer huwa mportanti ħafna għax dan ikollu l-kontroll ta' dak il-bniedem u dan hu li trid il-liġi.

Aħna qegħdin nagħmlu l-probation mhux biex ikollna l-probation bħalma għandhom diversi pajjiżi oħrajn, imma sabiex wieħed jagħti saħħa vera u proprja lill-probation officer u jkun hemm tħaddim aħjar tagħha.

Għalhekk jien nissuġġerixxi li l-bord ta' sorveljanza għandna nagħtuh dimensjoni akbar sabiex ikun jista' jieħu konsiderazzjoni ta' din is-sitwazzjoni.

L-istess irrid ngħid rigward il-probation li tingħata wara li xi ħadd jingħata sentenza.

Dan hu l-kunċett li tirriabilita lil dak li jkun u li terġa' tipprova ddaħħlu lura biex jintegra ruħu fis-soċjetà.

Fil-fatt il- probation issir mhux biss biex lil dak li jkun terġa' tagħtih ċans imma biex tieħu ħsieb li dan jimxi 'l quddiem.

Huwa importanti li min ikun instab ħati u ntbagħat il-ħabs u jkollu perijodu twil quddiemu, ikollu xi ħaġa li jrid jaħdem għaliha u mhux sempliċement jistenna l-arloġġ idur.

Dan huwa inċentiv biex dak li jkun jaħdem ħalli jintegra ruħu fis-soċjetà.

Dawk li għandhom intenzjonijiet tajba żgur li jidħlu għal ħaġa bħal din imma dawk li mhumiex u jerġgħu jikkommettu xi delitt ieħor, jerġgħgu jispiċċaw il-ħabs.

Punt ieħor li nixtieq nagħmel u li fl-opinjoni tiegħi l-liġi ma daħlitx biżżejjed fil-fond dwaru huwa dwar il-kwestjoni tal-ħlas tad-danni.

Ilna ħafna nilagħbu b'dan il-kunċett li oriġinarjament bdejnieh taħt il- Probation Act.

Fil-fatt jekk m'inix sejjer żball minn Lm200 konna għollejnih għal Lm500.

Barra minn hekk taħt is-suspended sentence konna daħħalna artiklu li bih tajna aktar far-reaching powers fejn mill-kriminal il-qorti tkun tista' tikkundanna wkoll għaċ-ċivil, pero' din fiha ċerta diffikultà biex tħaddimha.

Per eżempju ̧ jien kelli każ fejn bniedem ġie kkundannat iħallas multa jew danni u l-parti l-oħra qalet li dak l-ammont ta' flus kien over and above dak li kellha tieħu.

Fil-fatt il-liġi ma tgħidx li dak li se jitħallas ikun parti mid-danni li wieħed ikollu jagħti.

Dan ifisser li kien hemm min interpreta l-artiklu tal-liġi fis-sens li dawk huma over and above.

Dan hu perikoluż u l-aktar perikoluż hu li llum qed naċċettaw is- sitwazzjoni fejn il-proċess kriminali u l-proċess ċivili jibqgħu jsiru separati u distinti.

Fi żmenijiet oħra kien hemm raġuni għala kien isir dan.

Fil-fatt dan kien isir għaliex ħafna drabi l-kawżi tal-maġistrati kienu jsiru isfel u l-kawżi tad-danni kienu jsiru mill-imħallfin.

Pero' llum bit-tibdil fil-kompetenzi u affarijiet oħra se niġu fil-pożizzjoni fejn l-istess maġistrat li se jiddeċiedi kawża ta' collision, se jkun l- istess maġistrat li quddiemu se tiġi l-kawża ċivili biex jiddeċiedi kemm irid iħallas wieħed lill-ieħor.

Naħseb li wasal iż-żmien li fejn ikun hemm kawża li minnha jista' jkollok kemm azzjoni kriminali kif ukoll azzjoni ċivili, dawn isiru f'daqqa quddiem l-istess maġistrat.

Din is-sistema fiha ħafna vantaġġi, fosthom li ma jkollokx ħafna konflitti fis-sentenzi.

Jien darba kelli każ fejn sar rapport mill-inkjesta maġisterjali u ddeċidew li wieħed għandu tort u l-ieħor m'għandux.

Imbagħad sar rapport mill-perit legali fil-kawża kriminali u ddeċieda l-kontra - jiġifieri ngħatat sentenza bil-maġistrat, qasamhom nofs bin-nofs, ġiet appellata u reġa' qasam ir- responsabbiltà – u wara saret il-kawża ċivili fejn reġgħu bidlu kollox kompletament.

Dan ifisser li l-kunċett ta' l-uniformità tal-liġijiet u l- kunċett ta' l-uniformità fl-applikazzjoni tal-liġijiet qed jiġi stultifikat.

Dan apparti l-problema l-oħra li fil-kriminal, ix-xhieda kollha li jinġiebu fiċ-ċivil ma tistax iġġibhom awtomatikament jekk il-parti l-oħra ma taċċettax.

Dan ifisser li fiċ-ċivil trid terġa' ttella' x-xhieda kollha li jkunu telgħu fil-kriminal.

B'hekk tkun qiegħed terġa' tħawwad kollox, apparti mid-diffikultà li l-imputat ikollu kopja tax-xhieda filwaqt li l- parti l-oħra, li hija l-vittma, ma jkollux, għalkemm forsi issa bl-emenda li se nagħmlu se jkollu.

Għalhekk kien hemm il-possibbiltà li x-xhieda jbiddlu l-verżjoni tagħhom u jgħidu li nsew.

Barra minn hekk trid terġa' ttellagħhom wieħed wieħed quddiem il-qorti.

Dan iwassal għal inkonvenjenza kbira.

Jien naħseb li m'għandniex inkomplu nilagħbu din il-logħba aktar.

Illum għandna nieħdu deċiżjoni li l-kawżi ċivili u kriminali jiġu deċiżi f'daqqa.

Dan jagħmel ħafna aktar sens għax niffrankaw ħafna ħin u żmien fil-qorti.

Mr Speaker, fis-suspended sentence għandek li min ikun seraq irid jirrestitwixxi l-affarijiet.

Fil-fatt artiklu 28 H tal-Kodiċi Kriminali jgħid hekk:

The court may enter in such order a direction obliging the offender to make restitution to the injured party of anything stolen or knowingly received or obtained by fraud or by other unlawful gain.".

Issa hawnhekk qegħdin inħarsu biss lejn id-danni.

Naħseb li f'dan id-dawl wieħed ta' min jiftaħ ftit iktar il-kunċett ta' artiklu 28 H u jikkoreġieh ukoll, jekk kemm-il darba mhuwiex possibbli li ngħaqqdu ż-żewġ kawżi taċ- ċivil u tal-kriminal f'daqqa kif għandu jkun.

Għalhekk min iħallas flus taħt il-probation ikun qed iħallashom bħala instalments jew bħala advanced payment mill-ammont li jista' jkun ikkundannat iħallas fiċ-ċivil.

Hemm ukoll il-possibbiltà li fil-kriminal ikollok sentenza li tikkundanna lil xi ħadd li jħallas ammont ta' danni għaċ-ċivil, imbagħad fiċ-ċivil ikollok sentenza li tgħid li m'għandhomx jitħallsu danni.

Hemmhekk għandek il- problema ta' restitutio in integrum għax jiġi li dan il-bniedem tħallas danni ta' xi ħaġa li m'għandux jitħallas tagħha.

Dan huwa kunċett li għadu ma qamx pero' ċert li tant hemm kawżi l-qorti li llum jew għada se jerġa' jqum.

F'din id-dimensjoni sħiħa, il-kunċett tal-probation irid jiġi rfinat ftit.

Jien ħadt pjaċir ħafna b'subklawsola (5) ta' klawsola 7 fejn daħħalna l- kunċett ta' nies li għaddejjin mill-problema tad-droga.

Dan huwa kunċett tajjeb għax wieħed li jkun taħt probation u jkollu bżonn xi kura f'xi sptar jew f'xi post bħal San Blas, ikun jista' jieħu l-kura.

Pero' tkun ħaġa tajba li wieħed jagħti l-probation mhux wara li tingħata s-sentenza imma anke qabel u tgħid li hija a temporary provision u għalhekk ma tkunx qed tgħid li dan il-bniedem għandu ħtija.

Liġi li saret fil-Malasja tagħti l- possibbiltà lill-Istat li ċerti nies li huma ddrogati jiġbruhom u jeħduhom għall-kura.

Din fiha t-tajjeb u l-ħażin tagħha u hemm difiża ta' kif din issir.

Pero' din għandna bżonnha għax kultant bniedem jidher quddiem maġistrat u dan ma jkunx jaf x'se jagħmel bih, għax jekk ikollu każ ta' droga ma jkunx jista' jagħtih il-libertà proviżorja u ma jkunx jista' jordnalu biex imur għall-kura.

Jekk wieħed ikun il-ħabs ma jfissirx li dan se jingħata l-kura biex joħroġ mill-problema tad-droga.

Għalhekk din naraha bħala waħda miċ-ċwievet vitali biex lil dawn in-nies li għandhom problema ta' droga nimbuttawhom biex jagħmlu din il-ħaġa.

Huwa fl-interess tagħhom li jikkoperaw mal-probation officers.

Mr Speaker, fis-suspended sentence konna għidna li wieħed jista' jagħmel probation officer, pero' fil-qorti din qatt ma ġiet applikata għax hemm il- mentalità li jekk tkun tajt sentenza sospiża, m'għandekx tagħti probation.

Issa din il-liġi mhux biss qed iddaħħal il-kunċett li l-probation officer jikber imma qed iddaħħal il-kunċett li tagħti pieni alternattivi.

Din il- liġi qed tagħti wkoll pieni lil nies li jagħmlu xogħol fil-komunità, li l- kollegi tiegħi tan-naħa l-oħra tkellmu ħafna fuqhom.

Ix-xogħol fil- komunità huwa importanti ħafna.

Per eżempju, dan l-aħħar kelli żewġ każi ta' persuni li kellhom inċident tat-traffiku, bil-konsegwenza li kisru saqajhom.

Peress li dawn ma jaħdmux l-insurance, ma ħallsithomx imma tathom xi ħaġa żgħira u allura dawn se jkunu qed jiddependu fuq il- familjari tagħhom.

Qabel dawn kienu indipendenti, kienu jmorru jixtru, kienu jmorru l-quddies u kienu jgħixu ħajjithom imma issa dawn ma jistgħux jagħmlu dan.

Għalhekk importanti li ndaħħlu l-kunċett li min hu irresponsabbli - dan jista' jkun irresponsabbli għal ġurnata waħda biss u tista' tkun attitudini tiegħu ta' irresponsabbiltà - iġġibu lura biex jaġixxi b'mod responsabbli lejn is-soċjetà.

Jien rajt li f'dan ir- rigward għamilna ċerti parametri ta' limitazzjoni li aktar 'il quddiem ikollna l-possibbiltà li niddiskutuhom fi stadju ta' Kumitat, fejn nisimgħu ftit aktar fid-dettall għaliex saru hekk.

Jien ngħid li m'għandux ikun hemm limitazzjoni ta' 240 siegħa.

Jista' jkun li għandi tort fuq din il- ħaġa imma kultant ikun hemm nies li jkollhom bżonn ftit aktar biex jiġu f'posthom.

Punt ieħor li nixtieq nagħmel huwa li fl-artiklu tas-sentenza sospiża tajna l-possibbiltà lil min hu probation officer li jista' jmur il-qorti u jitlob lill-qorti li l-ordni tal-probation li l-qorti tkun tat, tiġi estiża għal iktar żmien għax dak li jkun ikun għadu ma wasalx fejn għandu jasal.

Għalhekk lill-probation officers għandna nagħtuhom aktar saħħa għax dawn huma waħda miċ-ċwievet sabiex nieħdu ħsieb li jkollna riabilitazzjoni sħiħa.

Ħafna minn dawn in-nies ikunu motivati u jkunu ħadmu fil-kamp soċjali u allura jkollhom għal qalbhom il-problemi tan-nies u jkunu jaħdmu b'dedikazzjoni kbira.

Per eżempju, jien nibqa' skantat bil-ħin kbir li jiddedikaw dawn il-probation officers għal kull bniedem li jingħata probation.

Fil-fatt m'hemmx wieħed li jingħata probation li ma jkunx importanti għal dawn in-nies.

Pero' hemm bżonn li wieħed ikun iktar rapidu fuq il-probation u fuq kif wieħed jirreaġixxi ma' dawk li ma jridux jikkoperaw.

Il-messaġġ li għandna nagħtu bil-probation hu li għandu jkun hemm grupp ta' nies speċjalizzati f'dan il-qasam.

F'din il- liġi aħna m'għidniex li wieħed għandu jagħżel bejn probation jew community service imma tajna l-possibbiltà li wieħed jista' jgħaqqadhom.

Il-fatt li bniedem li jingħata probation tagħtih ukoll il-possibbiltà li jagħmel xogħol fil-komunità fih aktar u aktar sens.

Wara kollox l-intenzjoni tagħna hija li wieħed jirriabilita ruħu u jerġa' jintegra ruħu fis-soċjetà.

Importanti li wieħed isemmi wkoll li d-delinkwenza mhijiex biss kwestjoni ta' nies illitterati għax kultant issib li dawn forsi ma jkunux tgħallmu.

L-aktar ħaġa perikoluża hija li jkollok nies intelliġenti li jagħmlu ċerti affarjiiet, nies li kultant ikunu saħansitra ggradwaw mill-università.

Hawnhekk il-problema tkun ferm u ferm aktar serja għax ikun diffiċli biex imbagħad lil dawn in-nies terġa' tintegrahom fis-soċjetà speċjalment fejn jidħlu każi ta' frodi.

Per eżempju, ġieli jkun hemm każi ta' impjegati li tkun għamilt żmien twil tafdahom u mbagħad tinduna li jkunu ħadu l-flus minn taħt imnieħrek.

Għalhekk dawn huma każi li jimmeritaw attenzjoni akbar.

Jidher ċar li l-istituzzjonijiet qegħdin nissodawhom.

Fil-fatt aħna żammejna l-istess linja li jżommu l-Ingliżi, li d-dipartiment tal- probation ikun dipartiment governattiv.

Tant hu hekk li klawsola 3 tgħid b'mod mill-aktar ċar li għandu jitwaqqaf dipartiment għas-servizzi ta' probation, li għandu jkun dipartiment tal-gvern u jitmexxa minn uffiċjal pubbliku li jissejjaħ id-direttur għas-servizzi ta' probation.

Dan ifisser li l-eżami tal-piena se jsir min-naħa tal-gvern u mhux minn xi ħaġa differenti jew indipendenti.

Qabel nagħlaq nixtieq ngħid li fi stadju ta' Kumitat għandna nkomplu nirfinaw din il-liġi għax din hija waħda minn dawk il-liġijiet li tiġi applikata kuljum.

Jekk din il-liġi titħaddem tajjeb, il-ġudikant ikollu aktar moħħu mistrieħ meta jagħti sentenza ta' probation.

Nirringrazzjak.

MR SPEAKER: Grazzi.

Aktar rimarki?

L-Onor.

Anġlu Farrugia.

ONOR.

ANĠLU FARRUGIA: Sur President, qegħdin niddiskutu aġġornament ta' liġi li f'pajjiżna kienet ġiet introdotta kważi ħamsin sena ilu.

Fil-fatt fl-introduzzjoni tiegħu, il-Ministru għamel riferenza għall-mibki Ġuże' Flores li fiż-żmien li għamel fix-xena politika kien viċi kap tal-Partit Laburista u anke Speaker tal-Kamra tad-Deputati.

Hawnhekk ikun importanti li wieħed jgħid li dak iż-żmien meta kienet ġiet introdotta l- liġi, diġà konna qegħdin nitkellmu fuq sentenza ta' ħabs ta' perijodu massimu sa għaxar snin, iżda minflok ma tingħata l-piena karċerarja, fejn wieħed jintbagħat il-ħabs u taqflu hemm, jista' jkun li tiġi applikata l- probation.

Naturalment din trid tiġi applikata b'kawtela u wieħed irid jgħid x'għandhom ikunu l-kondizzjonijiet tas-superviżjoni.

Huwa fatt li minn meta fl-1957 kien beda jitħaddem dan l-Att, rajna ħafna żviluppi fil- kamp kriminali u sa ċertu punt dan seħħ ukoll fil-proċedura ċivili u infatti l-probation ġiet applikata f'diversi ġurijiet.

Ta' min isemmi wkoll li Ġuże' Flores, Alla jagħtih il-glorja tal-ġenna, tant kien iħares 'il quddiem li kien introduċa sistema fejn il-ġudikant, apparti milli japplika sentenza ta' probation, seta' jordna li jitħallsu d-danni lill-vittma.

Dak iż-żmien dawn id-danni ma kenux jeċċedu l-Lm100, liema somma mbagħad telgħet għal Lm200.

Dan il-kunċett kien importanti ħafna.

Fil-fatt maż-żmien Ġuże' Flores sar wieħed mill-imħallfin rispettabbli fil-qrati tagħna u kien ukoll ippreseda ġurijiet bħala ġudikant fejn kien qed imiss b'idejh il-frott ta' dan l-Att.

Jien qed insemmi lil Ġuże' Flores għax hu kien il-bniedem li kien beda x-xogħol fuq din il-liġi.

Illum għandna lill-Ministru Tonio Borg li qed jippilota dan l- abbozz ta' liġi u nawguralu li meta jixba' mill-politika jsir imħallef!

(Interruzzjonijiet) Dawn huma affarijiet li jistgħu jiġru għaliex il- ħajja trid tkompli.

L-importanti hu li kulħadd ikollu intenzjonijiet tajba, fl-interess tas-soċjeta'.

Wara kollox aħna għalhekk qed niddiskutu dan l-Att, Sur President.

Punt li nixtieq nagħmel huwa li hija ħasra li fil-kors tal-liġi fl- università ma tantx jagħmlu riferenza għall-Kap.

Dan iwassal biex studenti universitarji li jilħqu avukati kważi ma jkunu jafu xejn u dan mhuwiex sew.

Dan qed ngħidu biex il-kors tal-liġi jibda jinkorpora fih kollox u mhux il-Kodiċi Kriminali biss.

Fil-fatt kull ħaġa li se nibdew nitkellmu dwarha għandha x'taqsam mal-proċedura quddiem il-qorti tal- maġistrati, il-qorti kriminali u l-qorti ta' appell kriminali.

Fil-fatt klawsola 2 ta' dan l-abbozz ta' liġi tgħid mill-ewwel li min ikun ġie ddikjarat ħati ta' reat, jinkludi wkoll dikjarazzjoni ta' ħtija mill-qorti ta' appell kriminali.

Mela hawnhekk qed nitkellmu fuq il-qrati superjuri, speċifikament il-qorti ta' appell.

Meta sar dan l-Att fl-1957 ma kienx hemm xi dipartiment partikolari imma llum se jitwaqqaf id-dipartiment għas-servizzi tal-probation.

Għalhekk hawnhekk tqum il-mistoqsija: Għandna norganizzaw dipartiment ad hoc jew nistgħu naħdmu bis-servizzi li qed jingħataw bħalissa?

Jien qed nagħmel din il-mistoqsija biex il-Ministru jispjegalna aħjar x'wassal lill-gvern li joħloq dipartiment ieħor għas-servizzi tal-probation.

Ta' min jgħid li llum, tajjeb jew ħażin, xorta qed isir ħafna xogħol minkejja l- limitazzjonijiet li hemm u minn hawnhekk nixtieq insellem lil kulmin qed jaħdem fil-qasam tal-probation.

Ma jidhirx li kien hemm xi problema fid- dipartiment eżistenti u allura wieħed irid jispjega għalfejn se noħolqu dipartiment ieħor.

Sur President, huwa importanti li ngħidu li fl-università hemm korsijiet apposta għal diploma studies in probation services.

Dan huwa kors importanti għal kulmin jitħajjar jagħmel xogħol ta' probation officer.

Jien naf nies li ħadmu fi professjoni oħra li jixtiequ jagħmlu xogħol ta' probation officers.

X'hemm ħażin li prokuratur legali, per eżempju, li jkun għejja jew ma jkunx irid jaħdem aktar fil-qrati, imur jaħdem fil-qasam tal-probation?

Personalment naħseb li jista' jsir ħafna u ħafna aktar ġid lis-soċjetà li dak li jkun ikollu diġà l-expertise fil-qasam legali, pero' din hija xi ħaġa li wieħed jista' jaraha 'l quddiem.

Skond klawsola 3 id-dmirijiet tad-dipartiment il-ġdid jinkludi ż-żamma ta' reġistru.

Nafu illi kieku jkollok tistaqsi xi kwalità ta' rapporti saru fil-konfront ta' wieħed u fil-konfront ta' l-ieħor, jew kemm-il darba saru rapporti u saret riċerka fuq persuni li kienu bi probation ...

Waħda mill- affarijiet li dejjem xtaqt li nkun naf hija jekk jinżammx record ta' dawk li jieħdu interess speċjali f'dan il-qasam.

Hawnhekk nixtieq insellem lil dawk li għamlu ħafna xogħol u li huma anzjani f'dan il-kamp.

Per eżempju, is-Sur Cassar Naudi kien wieħed mill-antiki li għamel ħafna xogħol u naħseb li dan kien l-ewwel wieħed f'dan il-qasam, biex ma ngħidx li kważi kien waħdu.

Min jaf kemm fejjaq nies mill-mard kriminali bil- kelma tiegħu u llum dawn in-nies jirringrazzjawh ta' dak kollu li għamel magħhom.

Għalhekk huwa importanti li jkollna record tar-rapporti li jkunu saru, kemm qabel u kemm wara s-sentenza.

Dan ifisser li hija xi ħaġa pożittiva li fi klawsola 3 qed ngħidu li d-dipartiment għas-servizzi tal- probation ikollu dan ir-reġistru ta' rapporti.

Ġeneralment meta l-qorti titlob li jsir ir-rapport ta' qabel is-sentenza, din tqabbad persuna biex tippreparalha rapport.

Per eżempju, tqabbad lili bħala probation officer biex nagħmlilha rapport fuq l-Onor.

Jose' Herrera jew fuq l-Onor.

Jason Azzopardi.

Għalhekk il-qorti tidentifika persuna.

S'issa dejjem hekk kienet imma issa jidher li l-qorti trid titlob lid- direttur, wara konsultazzjoni magħha ̧ biex dan jassenja lil xi ħadd.

Ovvjament dan ikollu lista sħiħa ta' nies.

Jien ngħid li j'Alla jkun hemm ħafna minn dawn in-nies għax importanti li jkun hemm aktar żgħażagħ maturi li jagħmlu xi ħaġa għas-soċjetà u ma jibżgħux jidħlu għal dawn il-korsijiet fl-università, mhux kulħadd irid imur avukat, perit jew tabib.

Hemm bżonn li professjonijiet nobbli oħrajn ninkoraġġuhom u nħallsu tajjeb lil min jidħol għal dawn l-affarijiet, Sur President.

Xi ħaġa li nixtieq insemmi hija li meta l-qorti titlob pre-sentencing report biex jiġi ppreżentat quddiemha u l-probation officer imur jitlob kopja tal-proċess, dan jintalab iħallas 50c għal kull paġna tal-proċess.

Dan biex ma nsemmix li ġieli jiġri li r-rapport ma jkunx tlesta għax dwar dan ikun hemm kwestjoni bejn il-qorti u d-dipartiment tal-probation officer.

Dawn huma affarijiet tal-ġenn u ma jistax ikun li fil-qorti tagħna jsiru dawn l-affarijiet.

Li l-imputat jixtri l-proċess u jkollu jħallas tifhimha, imma li l-qorti stess titlob il-pre-sentencing report u min irid jagħmel dan ir-rapport jispiċċa bi problema ma' l-istess qorti li tkun qabbditu għax jintalab iħallas tal-kopji hija xi ħaġa tal-ġenn.

Għalhekk hemm bżonn li min ivvinta dan il-ġenn fir-reġistru tal-qorti kriminali jirtiraha kemm jista' jkun malajr.

Punt interessanti li nixtieq inqajjem huwa li fi klawsola 6 qed nirriferu għall-pre-sentencing report.

Pero' fil-każ ta' meta għandek każ quddiem il- qorti ta' l-appell ma tistax tagħmel it-talba qabel ma tagħti t-tieni sentenza.

Għalhekk huwa mportanti li din nikkonsidrawha ftit.

Qed ngħid hekk għaliex qed ikun hemm każi fejn meta jkun hemm sentenza ta' ħabs isir appell proprju fuq is-sentenza.

F'dak il-każ il-qorti ta' l-appell tkun trid titlob pre-sentencing report - ġieli lanqas ikun hemm oppożizzjoni min-naħa ta' l-attorney general għax ikun każ ċar jew għax ikun hemm qbil mad-difiża li s-sentenza tiġi konvertita minn waħda ta' ħabs għal waħda ta' probation - biex terġa' tifformula fehma dwar jekk ikunx aktar adattat li tapplika sentenza li ma tkunx waħda ta' priġunerija.

Dan huwa punt li xtaqt nagħmlu ċar għaliex ġieli jiġri li għal xi raġuni jew oħra l-qorti ma tkunx daħlet fl-ambjent ta' l-akkużat.

Għalhekk trid tipprova tfiehem lill-qorti biex meta din tasal għad-deċiżjoni tagħha, tieħu inkonsiderazzjoni l-ambjent fid-dar ta' l-akkużat jew inkella ċirkostanzi oħra li jkunu jimmeritaw li ma jkunx hemm sentenza ta' priġunerija jew inkella ma jkunx hemm sentenza oħra oltre dik ta' probation.

F'dan il-każ, skond klawsola 6, il-qorti tista' tqabbad lid- dipartiment biex jipprepara rapport u jekk kemm-il darba r-rapport ikun wieħed pożittiv, wara li l-qorti tkun tat kopja lill-akkużat u lill- prosekutur biex dawn jidħlu fih, hi tkun tista' tagħti l-ordni.

Rigward l-ordni tal-probation nixtieq ngħid li din ma tistax tkun inqas minn sena u mhux aktar minn tliet snin.

Nifhem li din hija riprodotta minn Kap. 157.

Paragrafu (a) ta' subklawsola (2) ta' klawsola 7 jgħid hekk:

"Persuna tiġi dikjarata ħatja ta' reat punibbli bi priġunerija għal żmien mhux iktar minn seba' snin.".

Issa hawnhekk wieħed irid jistaqsi x'inhu jiġri u għalfejn qegħdin ninżlu minn għaxar snin għal seba' snin.

Imbagħad l-ewwel proviso ta' din il- klawsola jgħid hekk:

"Iżda meta fil-fehma tal-qorti jkunu jeżistu ċirkostanzi ̧ li għandhom jiġu dikjarati b'mod ċar fl-ordni ̧ li jkunu jimmeritaw li l-ħati jitqiegħed taħt ordni ta' probation fil-każ ta' reat li minbarra xi żjieda fil-piena minħabba fit-tkomplija tar-reat jew ta' xi dikjarazzjoni ta' ħtija preċedenti, ikun punibbli bi priġunerija għal żmien li jeċċedi seba' snin iżda mhux għaxar snin ̧il-qorti ta' tagħmel ordni ta' probation.".

Mela issa qed ngħidu li qed inġiegħlu lill-qorti li sa seba' snin il- ġudikant m'għandux għalfejn jgħid ir-raġuni meta jagħti probation.

Jekk kemm-il darba jkun hemm każ ta' attentat ta' omiċidju li jkun jimmerita tmien snin ħabs u mhux seba' snin - qed nagħti eżempju għax ovvjament imbagħad ikun hemm il-parametri - wieħed irid jagħti r-raġunijiet għalfejn ikun wasal għal dan.

Din wieħed jifhimha pero' l-aktar ħaġa interessanti hija f'dak li għandu x'jaqsam ma' każi ta' droga.

Jekk kemm-il darba dan hu l-każ, allura wieħed jifhimha.

Jiena għamilt aċċenn għaliha għaliex tidher ċara.

Pero' l-aktar interessanti hi fuq il-każi tad-droga u aktar 'il quddiem nixtieq nitkellem ftit fuq dan.

Issa meta l-qorti jidhrilha li minħabba raġunijiet ta' saħħa jew minħabba raġunijiet mentali l-ħati jkollu bżonn il-kura l-isptar jew inkella f'xi istituzzjoni, bl-ebda mod ma tkun qed tinkludi persuna li jkollha x'taqsam ma' traffikar tad-droga.

(Interruzzjonijiet) Rigward pussess tad- drogi qegħdin ngħidu li l-attorney general għandu l-poter li lil wieħed jibagħtu quddiem maġistrat u għalhekk ikun jista' jieħu piena inqas, u lil xi ħaddieħor jista' jibagħtu fil-qorti ta' fuq quddiem ġuri u ovvjament il- piena tista' titlagħlu sa għaxar snin.

Issa hawnhekk qed nitkellmu fuq pussess sempliċi u mhux fuq pussess mhux sempliċi, fejn wieħed jeħel life imprisonment.

Issa ladarba l-piena tkun taqbeż is-seba' snin u ma tkunx taqbeż l-għaxar snin, il-ġudikant irid igħid għaliex mhux se jagħtih il- ħabs, jispjega ċ-ċirkostanzi kollha u jissospendi d-deċiżjoni sakemm ikollu l-pre-sentencing report.

(Interruzzjonijiet)

F'każ li dak li jkun ma jkunx taħt it-18-il sena u jsir il-pre-sentencing report ̧ il-ġudikant irid jissospendi s-sentenza.

Dan qed ngħidu mill- esperjenza.

Il-verità hi li meta l-liġi tibda titħaddem issib li mhijiex daqshekk faċli biex tapplikaha.

Immaġina wieħed ta' 18-il sena u nofs li jidher quddiem imħallef għall-ewwel darba u wara li jgħaddi ġuri, isibuh ħati ta' pussess sempliċi.

L-imħallef jibda jħares lejh u lanqas ikun jaf x'se jaqbad jagħmel bih.

Għalhekk wieħed irid jidħol f'każ bħal dan sew ̧ għalkemm hemm min jeħodha mod u hemm min jeħodha mod ieħor.

Per eżempju, ikun hemm min jistaqsi għalfejn dak li jkun ma ammettiex mill- ewwel.

Pero' bniedem li jħoss li ma jkunx ħati għandu dritt li jara li l-ġustizzja tiġi ppruvata.

Dan huwa dritt fundamentali tal-bniedem u huwa importanti li wieħed jimxi b'kawtela.

Huwa żgur li aħna f'dan il- parlament nemmnu li kulmin imiss mad-droga u jirriżulta li kien f'pussess, importanti li joħroġ minn din il-problema kemm fl-interess tiegħu kif ukoll fl-interess tas-soċjetà.

Ta' min isemmi wkoll li fil-probation jista' jkun li jkun hemm ordni biex dak li jkun jieħu kura f'istituzzjoni adattata.

Illum għandna ħafna istituzzjonijiet volontarji, fosthom il-Caritas u s-Sedqa, l- istituzzjonijiet ta' San Blas u ta' Santa Marija kif ukoll is-SATU li qiegħda fil-faċilità korrettiva ta' Kordin.

Dawn l-istituzzjonijiet għandhom jiġu nkoraġġiti għax jagħmlu ġid kbir u kull wieħed minna f'dan il- parlament għandu jsellmilhom u jirringrazzjahom tax-xogħol kbir li qed isir għall-ġid tas-soċjetà Maltija biex kull persuna toħroġ mill-problema tad- droga.

Jien ngħid li meta jkun ippruvat li wieħed ikollu pussess sempliċi ta' droga għandu jingħata kull faċilità possibbli biex minbarra li jingħata l-kura li jkollu bżonn, ma jkunx mgħobbi bil-piż tal-priġunerija u b'sentenza drakonjana li kultant ma tkunx timmerita lil persuna li tkun vittma.

Fuq l-istess binarju, meta l-qorti tagħmel ordni ta' probation u tagħti kopja ta' dik l-ordni lil min ikun taħt il-probation, id-direttur għandu d- diskrezzjoni lil min jassenja.

Jien mhux qed ngħid hekk minħabba l-fatt li tajna din id-diskrezzjoni għax jien għandi fiduċja f'kulħadd, imma importanti li xi ħadd jagħmel superviżjoni fuq id-diskrezzjoni.

Allaħares ikollna sistema fejn meta l-qorti tagħmel ordni ta' probation, id-direttur dejjem jassenja lil ċertu uffiċjal u oħrajn ma narawhom qatt jew ma jingħatawx daqshekk wisa' sabiex jieħdu l-esperjenza.

Jien mhu qed nagħmel l-ebda kritika ta' x'qiegħed isir għax ġieli jiġri bil-maqlub.

(Interruzzjonijiet) Il-konsultazzjoni hija tajba u jien mhux qed ngħid li wieħed m'għandux ikollu diskrezzjoni, pero' tajjeb li din nifluha ftit għax hawnhekk aħna rridu li jkollna l-aħjar sistema.

Sur President, għal dik li hija ordni tas-servizz fil-komunità, dan huwa kunċett innovattiv u importanti li l-ġudikanti jibdew iħaddmuh.

Per eżempju, s'issa fil-kamp kriminali qatt ma kellna ordni biex wieħed jagħmel servizz fil-komunità.

Hemm ġudikanti li jixtiequ jippruvawh dan u kien hemm min ipprova jagħmel xi ħaġa wkoll.

Fl-Amerika kelli x-xorti naħdem u nitkellem ma' persuna li għamlet ħafna xogħol f'dan il-qasam.

Hawnhekk qed nirriferi għal Amerikan Daniel Van Ness li għamel żmien l-Università ta' Malta u ħareġ xi pubblikazzjonijiet ukoll.

Prof. Van Ness jgħid li idealment meta lill-vittma tressqu b'mod intelliġenti lejn persuna li tkun għamlet id-delitt u dak li jkun jifhem li jrid jagħti lill-ieħor tal-ħsara li jkun għamel, wieħed ikun jista' jtejjeb is-soċjetà.

Issa hawnhekk nixtieq nagħmel riferenza għal klawsola 24 li titkellem fuq ħlas ta' danni u nixtieq nirriferi għal xi ħaġa li fl-opinjoni tiegħi hija oxxena u min jaħdem fil-kamp kriminali jaf x'qed ngħid.

Per eżempju ̧ jien ma nafx kif lil wieħed tagħtih suspended sentence u tgħidlu li jrid iħallas Lm20,000 meta tkun taf li dan mhux se jasal u mbagħad isir rikors u jispiċċa ġewwa.

GĦalfejn nidħku bin-nies!

Jien qed ngħid dan biex niġbdu linja.

(Interruzzjonijiet)

THE DEPUTY SPEAKER (Onor. Michael Bonnici): Il-Ministru, bil-permess ta' l-Onor.

Farrugia.

ONOR.

TONIO BORG: Dak li qed igħid l-Onor.

Farrugia huwa tajjeb u nistgħu niddiskutuh fi stadju ta' Kumitat.

Jekk pero' min-naħa l-oħra jkun hemm xi ħadd li, per eżempju, ikun iffroda lil ħaddieħor b'Lm10 ̧000 u jkun jista' jħallashom, allura tgħidlu li jew imur il-ħabs jew inkella jħallas lura dawk il-flus lill-vittma.

Naħseb li din ħaġa tajba.

L-Onor.

Farrugia semma wkoll l-abbuż ̧ fejn xi ħadd ̧ qisu għax jistħi, minflok jibagħtu l-ħabs, jagħmillu kondizzjoni li tant tkun impossibbli li jesegwiha li mbagħad jispiċċa l-ħabs.

Pero' l-abbuż mhuwiex fil-liġi imma fl-esekuzzjoni tagħha.

ONOR.

ANĠLU FARRUGIA: Iva ̧ li rrid ngħid hu li qabel kellna ammont ta' Lm500 u issa f'daqqa waħda se ngħaddu għal xi ħaġa aktar miftuħa, pero' naħseb li din ma taħdimx.

Jien ċert li issa l-ġudikanti se jkollhom bieb miftuħ li ħadd ma jista' jikkontrolla u dan mhux sew.

MR SPEAKER: Onor. Farrugia, niġbidlek l-attenzjoni li skadielek il-ħin u jekk ma jimpurtax, nitolbok tikkonkludi.

ONOR.

ANĠLU FARRUGIA: Kemm baqagħli x'ingħid, Sur President!

MR SPEAKER: L-Onor.

Joe Mizzi.

ONOR.

JOE MIZZI: Sur President, nipproponi li l-Onor.

Farrugia jkompli bid-diskors tiegħu.

MR SPEAKER: Min jissekonda?

ONOR.

JOSE' HERRERA: Nissekonda.

MR SPEAKER: Il-mistoqsija hi li l-Onor.

Anġlu jkompli bid-diskors tiegħu.

Dawk favur?

(Onor. Membri: Aye) Dawk kontra?

(Onor. Membri: No) Negatived.

Il-mozzjoni m'għaddietx.

MR SPEAKER: L-Onor.

Mizzi.

ONOR.

JOE MIZZI: Sur President, b'turija li mhux qed naqblu ma' din is- sistema ta' giljottina, qed insejjaħ quorum.

MR SPEAKER: Hawn talba għall-quorum.

Is-seduta hija sospiża għal ħames minuti.

Is-seduta ġiet sospiża fis-7.50 p.m. u rriżumiet ħames minuti wara.

MR SPEAKER: Kulħadd jieħu postu.

L-Onor.

Mizzi.

ONOR.

JOE MIZZI: GĦaddew il-ħames minuti u għadna bla quorum, Sur President.

MR SPEAKER: Nitlob lill-Iskrivan tal-Kamra jgħodd in-numru ta' dawk preżenti.

Il-Membri preżenti ġew magħduda.

Preżenti kienu:

L-Onor.

Jason Azzopardi Michael Bonnici Tonio Borg Mario Galea Austin Gatt Lawrence Gonzi Joe Mizzi Michael Refalo Edwin Vassallo Ninu Zammit Francis Zammit Dimech MR SPEAKER: M'hawnx in-numru legali kif rikjest mill-ordnijiet permanenti u għaldaqstant naġġorna l-Kamra għal nhar it-Tnejn 9 ta' Lulju, 2001 bl- istess aġenda.

Fis-7.50 p.m. il-Kamra ġiet aġġornata.

MISTOQSIJIET GĦAL TWEĠIBIET ORALI MWIEĠBA BIL-MIKTUB

AMBJENT – SAFAR UFFIĊJALI

L-ONOR.

JOSEPH CUSCHIERI staqsa lill-Ministru għall-Ambjent: Jista' il-Ministru jgħid kemm saru bookings u kemm inħarġu biljetti ta' l-ajru għall-ministeru u entitajiet li jaqgħu taħt id-dekasteru tiegħu mit-22 ta' Ġunju 1999 sal-lum?

Ma' liema aġenzija saru dawn il-bookings u mingħand min inxtraw il-biljetti?

Kemm tħallset kull aġenzija?

Għal liema destinazzjoni nħarġu l-biljetti?

ONOR.

FRANCIS ZAMMIT DIMECH: M'iniex sodisfatt li l-utilita' ta' l- informazzjoni dettaljata mitluba fil-mistoqsija tiġġustifika li nordna li din għandha tinġabar u sakemm ma ningħatax raġuni għala qed tintalab, ma nara l-ebda skop li din tinġabar.

FINANZI – SAFAR UFFIĊJALI

L-ONOR.

JOSEPH CUSCHIERI staqsa lill-Ministru tal-Finanzi: Jista' il-Ministru jgħid kemm saru bookings u kemm inħarġu biljetti ta' l-ajru għall-ministeru u entitajiet li jaqgħu taħt id-dekasteru tiegħu mit-22 ta' Ġunju 1999 sal-lum?

Kemm tħallset kull aġenzija?

ONOR.

JOHN DALLI: M'iniex sodisfatt li l-utilita' ta' l-informazzjoni dettaljata mitluba fil-mistoqsija tiġġustifika li nordna li din għandha tinġabar u sakemm ma ningħatax raġuni għala qed tintalab, ma nara l-ebda skop li din tinġabar.

EDUKAZZJONI – SAFAR UFFIĊJALI

L-ONOR.

JOSEPH CUSCHIERI staqsa lill-Ministru ta' l-Edukazzjoni: Jista' il-Ministru jgħid kemm saru bookings u kemm inħarġu biljetti ta' l- ajru għall-ministeru u entitajiet li jaqgħu taħt id-dekasteru tiegħu mit- 22 ta' Ġunju 1999 sal-lum?

Kemm tħallset kull aġenzija?

ONOR.

LOUIS GALEA: M'iniex sodisfatt li l-utilita` ta' l-informazzjoni dettaljata mitluba fil-mistoqsija tiġġustifika li nordna li din għandha tinġabar u sakemm ma ningħatax raġuni għala qed tintalab, ma nara ebda skop li din tinġabar.

OPM – SAFAR UFFIĊJALI

L-ONOR.

JOSEPH CUSCHIERI staqsa lill-Prim Ministru: Jista' il-Prim Ministru jgħid kemm saru bookings u kemm inħarġu biljetti ta' l-ajru għall- ministeru u entitajiet li jaqgħu taħt id-dekasteru tiegħu mit-22 ta' Ġunju 1999 sal-lum?

Kemm tħallset kull aġenzija?

ONOR.

EDDIE FENECH ADAMI: Ma nifhimx x'inhi l-utilita' li tinġabar l- informazzjoni dettaljata mitluba u sakemm ma ningħatax raġuni għala qed tintalab, ma nara l-ebda skop li din tinġabar.

POLITIKA SOĊJALI – SAFAR UFFIĊJALI

L-ONOR.

JOSEPH CUSCHIERI staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid kemm saru bookings u kemm inħarġu biljetti ta' l-ajru għall-ministeru u entitajiet li jaqgħu taħt id-dekasteru tiegħu mit-22 ta' Ġunju 1999 sal-lum?

Kemm tħallset kull aġenzija?

ONOR.

LAWRENCE GONZI: M'iniex sodisfatt li l-utilita' ta' l- informazzjoni dettaljata mitluba fil-mistoqsija tiġġustifika li nordna li din għandha tinġabar u sakemm ma ningħatax raġuni għala qed tintalab, ma nara l-ebda skop li din tinġabar.

SERVIZZI EKONOMIĊI – SAFAR UFFIĊJALI

L-ONOR.

JOSEPH CUSCHIERI staqsa lill-Ministru għas-Servizzi Ekonomiċi: Jista' il-Ministru jgħid kemm saru bookings u kemm inħarġu biljetti ta' l-ajru għall-ministeru u entitajiet li jaqgħu taħt id- dekasteru tiegħu mit-22 ta' Ġunju 1999 sal-lum?

Kemm tħallset kull aġenzija?

ONOR.

JOSEF BONNICI: M'iniex sodisfatt li l-utilita' ta' l-informazzjoni dettaljata mitluba f'din il-mistoqsija tiġġustifika li nordna li din għandha tinġabar u sakemm ma ningħatax raġuni għala qed tintalab, ma nara l-ebda skop li din tinġabar.

L-AĦRAX TAL-MELLIEĦA – PA2893/01

L-ONOR.

NOEL FARRUGIA staqsa lill-Ministru ta' l-Intern: Jista' il- Ministru jinforma lill-Kamra fejn wasal l-ilment b'affidavit li għamel wieħed bidwi lid-dipartiment ta' l-artijiet u lill-avukat ġenerali dwar il- permess PA 02893/01, fl-inħawi ta' Daħlet ix-Xmajjar fl-Aħrax tal-Mellieħa?

ONOR.

TONIO BORG: Waqt li ninsab informat illi d-dipartiment ta' l- artijiet ma rċeva l-ebda lment b'affidavit dwar l-imsemmija applikazzjoni, nista' nikkonferma li fil-25 ta' Ġunju, 2001 l-awtorita` ta' l-ippjanar irċeviet oġġezzjoni kontra applikazzjoni PA2893/01, liema applikazzjoni tirriferi għal access improvement to diving site.

Tingħata konsiderazzjoni lil din l-oġġezzjoni skond il-proċedura stabilita.

MOSTA: TAZ-ZOKKRIJA - LMENT

L-ONOR.

NOEL FARRUGIA staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jinvestiga u jirrimedja għat-telqa li hemm fl-inħawi taz-Zokkrija fil-Mosta?

Jista' jinformana għaliex f'binja Bidnija l-Isperanza hemm żewġ ground floor flats vojta bla bibien, tant li spiċċaw jintużaw bħala latrina għad-detriment ta' u b'inkonvenjent kbir għar-residenti?

ONOR.

LAWRENCE GONZI: Peress li l-ilment fl-ewwel parti tal-mistoqsija jikkonċerna lill-kunsill lokali, nitlob lill-Onor.

Interpellant jirriferi t- talba tiegħu lill-ministru konċernat.

Dwar it-tieni parti tal-mistoqsija, ninsab informat li m'hemm l-ebda ground floor flat miftuħ fil-binja indikata.

Iżda jekk l-Onor.

Interpellant qed jirriferi għall-ħwienet bin-numri l sa 5, dawn huma mikrija lill-kunsill lokali tal-Mosta għall-perijodu ta' għaxar snin, b'seħħ mill-21 ta' Ottubru 1999.

MOSTA: TAZ-ZOKKRIJA - TINDIF

L-ONOR.

NOEL FARRUGIA staqsa lill-Ministru għall-Ambjent: Jista' il- Ministru jara li jitnaddfu mill-ħaxix ħażin l-inħawi ta' Triq il-Katakombi ta' Bistra f'taz-Zokkrija?

ONOR.

FRANCIS ZAMMIT DIMECH: Nirriferi l-Onor.

Interpellant għat-tweġiba li tajtu għall-mistoqsija parlamentari 25000.

MOSTA: TAZ-ZOKKRIJA - UPGRADING

L-ONOR.

NOEL FARRUGIA staqsa lill-Ministru għall-Ambjent: Jista' il- Ministru jara li d-dipartiment ta' l-ambjent jikkordina programm ta' upgrading tat-toroq fl-inħawi taz-Zokkrija fil-Mosta, sabiex din l-area residenzjali jkollha ambjent aħjar?

ONOR.

Interpellant għat- tweġiba li tajtu għall-mistoqsija parlamentari 25000.

LUKANDA VERDALA – PAGAMENTI DOVUTI

L-ONOR.

NOEL FARRUGIA staqsa lill-Ministru għas-Servizzi Ekonomiċi: Issa li l-MDC biegħet il-Verdala, jista' il-Ministru jara li jsiru l- pagamenti dovuti lil ex-ħaddiema tal-lukanda?

Billi l-GWU għandha talba pendenti, jista' il-Ministru jara li l-MDC tagħmel l-arranġamenti meħtieġa sabiex isiru l-pagamenti?

ONOR.

JOSEF BONNICI: Jien informat li l-kredituri ipotekarji tal- kumpannija li kienet is-sid tal-lukanda Verdala qabel ma xtratha l- korporazzjoni għall-iżvilupp, tħallsu kollha.

BIĊĊERIJA - POWER WASHER

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' il-Ministru jara li tissewwa jew tinxtara power washer ġdida sabiex ir-raħħala jkollhom biex jaħslu t-trakkijiet meta jieħdu l-majjal għall-qatla fil-biċċerija?

ONOR.

NINU ZAMMIT: Ninforma lill-Onor.

Interpellant li l-power washer diġa ssewwiet u tpoġġiet f'postha.

Fin-nuqqas tal-pressure washer, xorta waħda sar it-tindif tat-trakkijiet.

TRAPJANTI TA' ORGANI - FTEHIM MA' L-ITALJA

L-ONOR.

CARMELO ABELA staqsa lill-Ministru tas-Saħħa: Jista' il- Ministru jgħid jekk hemmx xi tip ta' ftehim ma' l-Italja f'dak li għandu x'jaqsam ma' trapjanti ta' organi?

X'jgħid il-ftehim?

ONOR.

LOUIS DEGUARA: Informat li jeżisti ftehim dwar trapjanti ta` organi mal-policlinica ta' Ruma Umberto Primo.

Dan il-ftehim jaħseb biex testijiet ta` crossmatching fuq demm ta` pazjenti li jagħtu jew jirċievu l- organi isir bla ħlas fil-laboratorji tagħhom, biex dakinhar stess isiru l- operazzjonijiet ta` trapjanti tal-kliewi f'Malta.

Dawk l-organi bħall-fwied li ma jintużawx fuq pazjenti Maltin jingħataw lil dan l-isptar ta` Ruma.

KUMPANNIJI LOKALI TAL-MEDIĊINI

L-ONOR.

MICHAEL FARRUGIA staqsa lill-Ministru tas-Saħħa: B'riferenza għar-risposta għall-mistoqsija parlamentari 24223, jista' il- Ministru jgħid jekk inħarġux iżjed liċenzji lill-kumpanniji lokali li jipproduċu prodotti mediċinali?

Lil min inħarġu dawn il-liċenzji u minn min?

Minn irrakkomanda l-ħruġ ta' dawn il-liċenzji u fuq liema bażi jew kriterji saru dawn ir-rakkomandazzjonijiet?

Hemm xi kumpannija ta' prodotti mediċinali li f'April 2001 kienet u għadha qed topera mingħajr il-liċenzji meħtieġa?

ONOR.

LOUIS DEGUARA: Informat li din is-sena ġew illiċenzjati erba` kumpanniji lokali li jipproduċu prodotti mediċinali.

Dawn il-liċenzji nħarġu mis-superintendent tas-saħħa pubblika wara li l-kumpanniji għamlu t- tibdiliet neċessarji kif rikjest mid-dipartiment tas-saħħa, wara konsultazzjoni mal-medicine control agency ta' l-Ingilterra.

Il- kumpanniji huma pharmamed ltd, pharmamed parenterals ltd, regenera ltd u eurocosmetics ltd.

ETC – KAŻ PENDENTI

L-ONOR.

KARL CHIRCOP staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jirrispondi mistoqsija parlamentari 26096?

ONOR.

LAWRENCE GONZI: Il-każ tal-persuna konċernata m'hux pendenti iżda ġie deċiż skond proċeduri stabiliti fil-ftehim kollettiv.

Il-persuna irriżenjat fil-21 ta' Ottubru 2000 wara li tlestew il-proceduri.

KALKARA - VILLA PORTELLI

L-ONOR.

JOE MIZZI staqsa lill-Ministru ta' l-Intern: Jista' il- Ministru jgħid jekk hemmx il-ħsieb li Villa Portelli fil-Kalkara tingħata – jekk mhux diġa' ingħatat - b'kera jew ċens?

ONOR.

TONIO BORG: Hemm decizjoni sabiex Villa Portelli tinghata lill- kunsill ghall-arti, xjenza u teknologija, b'titolu minn sena ghal sena.

ETC – XOGĦOL ĠDID

L-ONOR.

CARMELO ABELA staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid kemm kien in- numru ta' nies li bdew xogħol ġdid fis-snin 1994, 1995, 1996, 1997, 1998 u 1999?

ONOR.

LAWRENCE GONZI: Qiegħed inpoġġi fuq il-Mejda tal-Kamra tabella li turi l-informazzjoni mitluba.

UE – INFLUSS TA' ĦADDIEMA

L-ONOR.

CARMELO ABELA staqsa lill-Ministru għall-Affarijiet Barranin: Jista' il-Ministru jagħti definizzjoni ta' x'qed jifhem meta jingħad influss kbir ta' ħaddiema minn pajjiżi ta' l-Unjoni Ewropea?

Jista' jgħid ukoll jekk din tapplikax bl-istess mod għal setturi u oqsma differenti?

Jista' jgħid ukoll min se jiddeċiedi fuq l-entita' ta' l- influss?

ONOR.

JOE BORG: Il-ftehim li ntlaħaq ma' l-Unjoni Ewropea dwar il-moviment ħieles tal-ħaddiema jgħid li mid-data ta' sħubija, Malta se żżomm is- sistema eżistenti tal-permessi tax-xogħol.

Il-permessi se jinħarġu awtomatikament għall-ħaddiema li huma ċittadini ta' pajjiżi membri ta' l- Unjoni.

Madankollu, għall-perjodu ta' seba' snin żmien wara sħubija, il- Gvern Malti se jżomm id-dritt li japplika salvagwardji jew limiti fuq id- dritt ta' ċittadini ta' l-Unjoni li jaħdmu Malta.

F'każi ta' influss jew biża ta' influss ta' ħaddiema minn pajjiżi ta' l- Unjoni sew jekk ġejjin mill-ħmistax il-pajjiż membru eżistenti jew minn dawk ġodda, li jista joħloq effett negattiv ta' natura urġenti jew eċċezzjonali fuq is-suq tax-xogħol f'Malta, il-Gvern Malti jkollu d-dritt kollu li jdaħħal dawn is-salvagwardji billi jissospendi l-applikazzjoni ta' l-acquis u ma' joħroġx permessi tax-xogħol.

Huwa biss wara li jkun ħa din l-azzjoni ta' salvagwardja li l-gvern jinnotifika lill-kummissjoni bl- azzjoni li jkun ħa.

Din is-salvagwardja tista tiġi applikata għal settur partikolari jew għas- suq tax-xogħol kollu skond il-bżonn.

Huwa l-Gvern Malti illi, minn jeddu, jiddetermina meta u kif għandha tiġi applikata s-salvagwardja.

Huwa l- Gvern Malti li waħdu jiddetermina jekk influss joħloqx problemi jew le.

Dan jagħmlu skond il-ħtiġijiet u ċirkostanzi tal-mument.

Meta jieħu din it- tip ta' azzjoni, kuntrarjament għal dak li ntqal minn xi wħud, il-Gvern Malti ma' jkunx jista' jittieħed quddiem il-Qorti Ewropea minn xi ħadd li jrid jikkontesta d-deċiżjoni tiegħu.

Dan għaliex l-azzjoni tal-Gvern Malti tkun koperta bl-arranġament negozjat kif imsemmi hawn fuq.

Wara li jintemm dan il-perjodu transitorju ta' seba' snin, f'każ li jinqalgħu diffikultajiet fil-futur bil-moviment ħieles tal-ħaddiema, il- Gvern Malti xorta se jkun jista' iressaq din il-kwistjoni quddiem l- istituzzjonijiet ta' l-Unjoni bil-għan li tinstab soluzzjoni.

F'dak il- każ, il-gvern u l-Unjoni Ewropea jfittxu flimkien soluzzjoni fil-qafas ta' l-istituzzjonijiet ta' l-istess Unjoni.

Hija l-fehma tal-gvern li bit-tisħih tal-ekonomija li ġġib magħha sħubija fl-Unjoni Ewropea, is-suq tax-xogħol Malti se jkollu l-kapaċita li jassorbi mingħajr problemi il-ħaddiema li jiġu mill-Unjoni.

Madankollu, minħabba l- biżgħat li seta kien hemm f'dan ir-rigward, il-gvern ħass li kellu jindirizza din il-kwistjoni.

Bir-riżultat miksub, il-bażi ta' dawn il- biżgħat m'għadhiex teżisti.

Il-fatt li l-arranġament negozjat jippermettielna nieħdu azzjoni kemm b'mod ġenerali kif ukoll b'mod settorjali jfisser ukoll li nistgħu nħallu ħaddiema barranin jidħlu f'dawk is-setturi fejn għandna bżonnhom, filwaqt li nżommu l-kontrolli, skond il- bżonn, f'setturi oħra.

Għandu jingħad ukoll li l-kontrolli eżistenti fuq ħaddiema li jiġu minn pajjiżi li mhumiex membri ta' l-Unjoni jibqgħu fis-seħħ anke wara sħubija u ma jiġux affettwati bl-ebda mod bi sħubija.

Dak li ġie nnegozjat japplika biss għall-ħaddiema minn pajjiżi ta' l-Unjoni u mhux għall-ħaddiema minn barra l-Unjoni.

Inoltre', ta' min ifakkar li l-ftehim li ntlaħaq jagħti wkoll lok għall- Maltin u l-Għawdxin li jmorru għal esperjenza ta' xogħol, studju jew taħriġ fi kwalunkwe pajjiż membru tal-Unjoni Ewropea sa mill-ewwel ġurnata tas- sħubija.

Dan japplika wkoll għall-pajjiżi l-ġodda li se jissieħbu fl- Unjoni, kif ukoll għan-Norveġja, l-Islanda, il-Liechtenstein u l-Isvizzera (fir-rigward ta' din ta' l-aħħar, ladarba jidħlu fis-seħħ l-arrangamenti li l-iSvizzera għadha kif għamlet ma' l-Unjoni Ewropea).

Din hija l-faċċata l-oħra ta' dan il-ftehim u hija kisba kbira għaliex ċittadini Maltin ser jingħataw dritt li s'issa ma' kellhomx.

L-ebda pajjiż kandidat ieħor ma talab u akkwista arranġament simili għal Malta.

Dan ikompli juri kemm il-gvern qed jinnegozja bis-serjeta' skond l-interessi ta' Malta u kemm in-negozjati jistgħu jsiru skond iċ-ċirkustanzi u l- ħtiġijiet ta' kull pajjiż individwali.

WIED IL-GĦAJN: TRIQ IL-GARDIEL – BDIL TA' LAMPI

L-ONOR.

MARIO GALEA staqsa lill-Ministru għas-Servizzi Ekonomiċi: Jista' il-Ministru jgħid jekk hux possibli li l-Enemalta tieħu passi biex jiġu mibdula tliet lampi li hemm maqtugħa fi Triq il-Gardiel, Wied il- Għajn, peress li din it-triq hi ferm mudlama u mhux l-ewwel darba li jkun hemm żgħażagħ li jaqilgħu l-inkwiet wara li joħorġu mid-disco li hemm fil- vicinanzi?

ONOR.

JOSEF BONNICI: It-talba ta' l-Onor.

Interpellant ġiet mgħoddija lill-korporazzjoni Enemalta sabiex issir l-investigazzjoni meħtieġa u jekk ikun il-każ tittieħed azzjoni.

MUŻEWIJIET – ESEBIZZJONI F'SAN MARINO

L-ONOR.

CARMELO ABELA staqsa lill-Ministru ta' l-Edukazzjoni: B'riferenza għall-mistoqsija parlamentari 26291, jista' il-Ministru jgħid kemm telgħu mpjegati tad-dipartiment tal-mużewijiet ma' l-esebizzjoni u min kienu?

ONOR.

LOUIS GALEA: Informat li l-impjegati tad-dipartiment tal-mużewijiet involuti fit-twettiq ta' l-esebizzjoni ġewwa San Marino kienu Pierre Bonello, responsabbli mill-esebizzjoni f'isem id-dipartiment u mid-disinn ta' l-esebizzjoni, inkluż l-armar u ż-żarmar; Michael Spiteri li għen fl- armar; u Mario Coleiro li għen fiż-żarmar.

Hawn taħt hawn kif sar ix-xogħol:

14 ta' Mejju - Vjaġġar Malta-Ruma-San Marino u superviżjoni fuq ir- runway.

15 ta' Mejju - Spakkjar, dwana u verifika li l-materjal ma sostniex danni.

16-18 ta' Mejju - Armar ta' l-esebizzjoni u superviżjoni tad-dawl.

17 ta' Mejju - Amministrazzjoni ma' l-awtoritajiet lokali.

19 ta' Mejju - Ftuħ għall-pubbliku ta' l-esebizzjoni u superviżjoni.

20 ta' Mejju - Vjaġġar San Marino-Ruma-Malta.

15 ta' Lulju - Vjaġġar Malta-Ruma-San Marino

16-17 ta' Lulju- Dwana, spezzjoni mill-belle arti, żarmar ta' l- esebizzjoni, ippakkjar ta' l-oġġetti arkeoloġiċi.

18 ta' Lulju - Ippakkjar tal-panelli, siġillar tal-kaxxi, vjaġġar San Marino-Ruma u dwana ġewwa Fiumicino.

19 ta' Lulju - Superviżjoni fuq ir-runway u vjaġġar Ruma-Malta.

It-tliet ħaddiema involuti huma uffiċjali tal-mużew ta' l-arkeoloġija u huma nies ta' esperjenza fuq dan it-tip ta' xogħol u fuq immaniġjar ta' oġġetti arkeoloġiċi.

FORZI ARMATI - REINSTATEMENT

L-ONOR.

GAVIN GULIA staqsa lill-Prim Ministru: B'riferenza għall- mistoqsija parlamentari 25588, jista' il-Prim Ministru jgħid kif il- persuna li d-dettalji tagħha qed jingħataw b'mod separat, reġgħet daħlet fil-forzi armati mingħajr eżami?

ONOR.

EDDIE FENECH ADAMI: Jien informat li l-persuna msemmija, qabel ma reġgħet daħlet bħala suldat fil-forzi armati, għaddiet kemm it-test fiżiku kif ukoll l-eżami mediku.

INDUSTRIJA TAL-BINI - KONDIZZJONIJIET TAX-XOGĦOL

L-ONOR.

CARMELO ABELA staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid jekk qattx sar studju dwar il-kondizzjonijiet tax-xogħol li preżentement qed toffri l- industrija tal-bini?

ONOR.

LAWRENCE GONZI: Informat li għalkemm ma sarx studju dwar il- kondizzjonijiet tax-xogħol li preżentament qed toffri l-industrija tal- bini, uffiċjali tad-dipartiment tar-relazzjonijiet industrijali u ta' l- impjieg jagħmlu spezzjonijiet fuq il-postijiet tax-xogħol biex jaraw li l- kondizzjonijiet tax-xogħol tal-ħaddiema relatati max-xogħol tal-bini huma konformi mal-liġi, apparti li saru diskussjonijiet dettaljati bejn l-ETC u l-FOBC dwar dan il-qasam.

PIXXINA NAZZJONALI - XOGĦLIJIET

L-ONOR.

CARMELO ABELA staqsa lill-Ministru ta' l-Edukazzjoni: Jista' il-Ministru jwieġeb mistoqsija parlamentari 26963?

ONOR.

LOUIS GALEA: Informat li biex seta' sar ix-xogħol għall-manutenzjoni fuq l-olympic diving stand, saru tliet sejħiet għal offerti.

Għas-sejħa għal alterazzjonijiet strutturali ta' l-Olympic diving stand kien hemm offerta waħda.

Din l-offerta ma setgħetx tiġi aċċettata għaliex kienet 38% ogħla mill-istima tad-dipartiment u anke wara li ġiet riveduta fuq talba tal-bord baqgħet 33% ogħla mill-istima.

Għalhekk il-kumpannija Kalaxlokk ġiet mitluba jagħmlu offerta għal dan ix-xogħol.

Din l-offerta kienet tammonta għal Lm3468.40 u ġiet aċċettata wara li nkisbet l-approvazzjoni tal-ministeru tal-finanzi.

Fil-każ tar-refurbishment ta' l-Olympic diving stand, għal din is-sejħa kien hemm żewġ offerti u ntgħażlet dik ta' Kalaxlokk Co. Ltd għall-ammont totali ta' Lm1357.

L-offerta l-oħra kienet ta' Bayswater Eng Co. Ltd li kienet tammonta għal Lm2332.

Għas-sejħa għax-xiri u stallazzjoni ta' diving boards kien hemm offerta mingħand M. Malmsten AB, li kienet tammonta għal Lm17,674 u oħra mingħand A. Flister Ltd. li kienet tammonta għal Lm18,113.

Ġiet aċċettata l-orħos offerta ta' M. Malmsten AB.

Il-prezz jinkludi 6% dazju.

AFM – ŻJARA UFFIĊJALI F'LONDRA

L-ONOR.

GAVIN GULIA staqsa lill-Prim Ministru: Jista' il-Prim Ministru jgħid kemm swiet iz-zjara li uffiċjali mill-forzi armati għamlu f'Londra għal-laqgħa ta' l-international maritime organisation bejn l-10 u l-15 ta' Diċembru 2000?

ONOR.

EDDIE FENECH ADAMI: Nifhem li l-Onor.

Interpellant qiegħed jirriferi għal-laqgħa tal-COMSAR li l-IMO torganizza kull sena f'Londra.

Il-forzi armati dejjem jibagħtu rappreżentant għal dan il-meeting, peress li matulu jiġu diskussi temi importanti dwar tfittxija u salvataġġ fuq il- baħar.

L-ispejjeż li nefqu l-forzi armati għal din il-laqgħa kienu ta' Lm630.64, li jinkludi vjaġġi bl-ajru u bit-tren, subsistence allowances u assigurazzjoni.

AKKOMODAZZJONI SOĊJALI – KAŻ MERITEVOLI

L-ONOR.

EVARIST BARTOLO staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid x'inhuma r- raġunijiet li għalihom il-familja li d-dettalji dwarha qed jintbagħtu separatament, qed tingħata marki baxxi meta għandha tifla b'diżabilita' u toqgħod f'post żgur mhux adegwat?

Kif jista' jkun li dawn il-marki huma iżjed baxxi minn qabel?

ONOR.

LAWRENCE GONZI: Informat li l-familja li għamel riferenza għaliha l- Onor.Interpellant applikat għal appartament taħt avviż 65.

Skond dan l- avviż, l-awtorita' tad-djar ippubblikat list provviżorja ta' l- applikazzjonijiet validi u invalidi u jekk l-applikant ma jaqbilx ma' l- informazzjoni ppubblikata, jista' joġġezzjona bil-miktub lill-bord ta' appell ta' l-istess awtorita'.

Informat ukoll li l-familja inkwestjoni oġġezzjonat u l-każ qiegħed għall- konsiderazzjoni ta' l-imsemmi bord.

WIRELESS TELEGRAPHY – ŻJARA UFFIĊJALI F'LONDRA

L-ONOR.

GAVIN GULIA staqsa lill-Ministru għat-Trasport u Komunikazzjoni: Jista' il-Ministru jgħid kemm swiet iż-żjara li uffiċjali mill-wireless telegraphy għamlu f'Londra għal-laqgħa ta' l-international maritime organisation bejn l-10 u l-15 ta' Diċembru 2000?

ONOR.

ĊENSU GALEA: Jien informat li n-nefqa totali taż-żjara uffiċjali f`Londra li saret mill-uffiċjali tal-wireless telegraphy bejn l-10 u l-15 ta` Diċembru 2000 ammontat għal Lm898.03.

SKEJJEL PRIMARJI - STUDENTI

L-ONOR.

EVARIST BARTOLO staqsa lill-Ministru ta' l-Edukazzjoni: Jista' il-Ministru jgħid kemm kellna studenti fl-aħħar sena tal-primarja fl- iskejjel tal-gvern f'Malta u Għawdex?

ONOR.

LOUIS GALEA: Informat li n-numru ta' studenti fl-aħħar sena tal- primarja (year 6) fl-iskejjel tal-gvern fis-sena skolastika 2000/2001 kien hekk:

| |Bniet |Subien|Total | |Malta |1667 |1965 |3632 | |Għawdex|153 |151 |304 | |Total |1820 |2116 |3936 |

MMA – ŻJARA UFFIĊJALI F'LONDRA

L-ONOR.

GAVIN GULIA staqsa lill-Ministru għat-Trasport u Komunikazzjoni: Jista' il-Ministru jgħid kemm swiet iż-żjara li uffiċjali mill-maritime authority għamlu f'Londra għal-laqgħa ta' l-international maritime organisation bejn l-10 u l-15 ta' Diċembru 2000?

ONOR.

ĊENSU GALEA: Jien informat li ż-żjara f'Londra għal-laqgħa ta' l-IMO ġiet tiswa Lm855.

BDIEWA U SAJJIEDA - GĦAJNUNA FINANZJARJA

L-ONOR.

EVARIST BARTOLO staqsa lill-Ministru għall-Agrikoltura u Sajd: Jista' il-Ministru jwieġeb mistoqsija parlamentari nru.

ONOR.

NINU ZAMMIT: Matul is-sena 2000 ingħatat b'kollox is-somma ta' Lm90,945 bħala għajnuna finanzjarja lill-bdiewa u sajjieda Maltin kemm bħala għotja kif ukoll bħala sussidju fuq interessi fuq self minn banek lokali.

L-għajnuna mogħtija bħala għotja tkopri xiri ta' tractors, apparat tat-tisqija, bini ta' ġwiebi, xiri ta' bastimenti tas-sajd kif ukoll xiri ta' apparat tas-sajd.

Ingħata wkoll sussidju fuq razza tal- baqra Maltija kif ukoll bħala assistenza lill-bdiewa fuq il-kontroll bioloġiku tal-mard għall-istaġun 1999-2000.

Minn dawn l-għotjiet ibbenefikaw madwar 35 bidwi/sajjied lokali.

Mill- iskema self għall-agrikoltura ibbenefikaw b'kollox madwar 266 individwu.

Dawn ingħataw sussidju fuq l-interessi tal-bank meta ssellfu fuq diversi proġetti agrikoli/tas-sajd.

Għal dan il-għan hemm maħtur bord taħt it- termini ta' l-Att ta' l-Industrija ta' l-Agrikoltura u Sajd (assistenza finanzjarja) (Kap. 146), sabiex jikkonsidra talbiet għal għajnuna finanzjarja u jgħaddili r-rakkomandazzjonijiet tiegħu għall-approvazzjoni finali tiegħi.

Dan il-bord hu magħmul mid-direttur ġenerali ta' l-agrikoltura bħala chairman kif ukoll minn rappreżentant tal-ministeru għall-agrikoltura u sajd, tal-ministeru għal Għawdex, tal-ministeru tal-finanzi, ta' l-avukat ġenerali kif ukoll tal-bord tal-koperativi.

KALKARA – PROPRJETA' TAL-GVERN

L-ONOR.

JOE MIZZI staqsa lill-Prim Ministru: Jista' il-Prim Ministru jgħid jekk itteħditx xi deċizjoni mill-kabinett dwar artijiet u proprjeta' tal-gvern fil-Kalkara?

Liema huma l-artijiet, għalxiex ingħataw u se jkomplu jingħataw u lil min?

X'inhuma r-raġunijiet?

ONOR.

EDDIE FENECH ADAMI: Nikkonferma li l-kabinett iddeċieda li l- proprjeta' u art tal-gvern fil-Kalkara li fuqha hemm l-auxiliary hospital u ċ-chaplain's house għandhom jinkrew lill-kulleġġ Malti għall-arti, xjenza u teknoloġija sabiex wara restawr xieraq, il-proprjeta' issir is-sit permanenti ta' l-istitut għall-istudji marittimi li twaqqaf fi ħdan il- kulleġġ, wara taħditiet ma' l-awtorita' marittima.

Ġie deciż ukoll li proprjeta oħra tal-gvern fil-Kalkara, Villa Portelli, tinkera lill-MCAST biex tintuża bħala bażi temporanja ta' l-istitut il-ġdid sakemm jitlesta s-sit permanenti li għandu l-vantaġġ li qiegħed mal- baħar.

PA – TUNA PENNING

L-ONOR.

JOE MIZZI staqsa lill-Ministru ta' l-Intern: Jista' il- Ministru jikkonferma li qed isir tkabbir tat-tonn fl-ibħra territorjali mingħajr il-permess meħtieġ ta' l-awtorita' ta' l-ippjanar?

ONOR.

TONIO BORG: Hemm sit wiehed permess ghat-tkabbir tat-tonn li jinsab 'il barra minn San Pawl il-Bahar.

Hemm ukoll fl-ibhra territorjali tragitt ta' gagga li tintuza fl-akwakultura li jehtigielha xi tiswija ta' hsarat ikkagunati mill-maltemp.

Saret talba ghal post temporanju sabiex tissewwa l-gagga, liema talba l- awtorita' ta' l-ippjanar accettat sakemm ix-xoghol fuqha isir kif specifikat mill-awtorita` marittima.

SKEJJEL – STUDENTI B'DIŻABILITA'

L-ONOR.

EVARIST BARTOLO staqsa lill-Ministru ta' l-Edukazzjoni: Jista' il-Ministru jwieġeb mistoqsija parlamentari 26864 dwar studenti b'diżabilita'?

ONOR.

LOUIS GALEA: Peress li t-tagħrif mitlub qed jinġabar mill-iskejjel diversi, tweġiba tingħata f'xi seduta oħra.

ENEMALTA - DWAL PUBBLIĊI

L-ONOR.

EVARIST BARTOLO staqsa lill-Ministru għas-Servizzi Ekonomiċi: Jista' il-Ministru jgħid x'sens jagħmel li d-dwal pubbliċi bħalissa jintfew fis-6.15 a.m., meta jistgħu jintfew siegħa qabel peress li jkun diġa' sebaħ?

Kemm huwa stmat li tiswa lill-korporazzjoni siegħa dawl?

ONOR.

JOSEF BONNICI: Peress li l-mistoqsija hija ġenerika u sabiex l- Enemalta tkun f'pożizzjoni aħjar biex tagħti l-attenzjoni meħtieġa għal dan l-ilment, ikun aħjar jekk tingħata informazzjoni aktar preċiża, bħal per eżempju l-lokalita' fejn ġie nnotat li d-dawl qiegħed jintefa' fis-6.15 a.m.

MMA – REGOLAMENTI TAL-PORT

L-ONOR.

RITA LAW staqsiet lill-Ministru għat-Trasport u Komunikazzjoni: Jista' il-Ministru jgħid x'permess tenħtieġ biex fil-port issorġi lanċa tas-sajd?

ONOR.

ĊENSU GALEA: Jien informat li bħal kull vapur ieħor, il-laneċ tas- sajd jagħmlu talba lill-awtoritajiet kompetenti biex ikunu jistgħu jidħlu f'portijiet Maltin.

L-awtorita' marittima tassigura li meta dawn jidħlu fil-port, jikkonformaw mal-proċeduri u formalitajiet rikjesti mir-regolamenti tal-port ta' l-1960 u jħallsu drittijiet kif stabiliti fir-regolamenti tad-drittijiet tal-port.

SAJJIEDA TALJANI - PERMESSI

L-ONOR.

RITA LAW staqsiet lill-Ministru għat-Trasport u Komunikazzjoni: Jista' il-Ministru jgħid x'permessi għandhom is-sajjieda Taljani biex isorġu max-xatt ta' Pinto?

ONOR.

ĊENSU GALEA: Nirriferi lill-Onor.

Interpellant għar-risposta mogħtija għall-mistoqsija parlamentari 27115.

PETROL STATIONS – SERVIZZ WARA L-ĦIN TA' L-GĦELUQ

L-ONOR.

JOE MIZZI staqsa lill-Ministru ta' l-Intern: Jista' il- Ministru jgħidli jekk petrol stations li ma jagħtux servizz awtomatiku wara l-ħin imma jingħata servizz permess ta' attendant, humiex qed jiksru il- liġi jew xi regolamenti?

Jista' jgħidli jekk petrol station li tagħti servizz awtomatiku wara l-ħin permess ta' ħlas awtomatiku, tkunx qed tikser xi liġi jew xi regolament?

ONOR.

TONIO BORG: Ninsab informat illi l-hinijiet tal-ftuh tal-petrol stations huwa rregolat minn Kap 155 tal-Ligijiet ta' Malta.

ART MAĦDUMA GĦAT-TKABBIR TAL-PATATA

L-ONOR.

JOE CILIA staqsa lill-Ministru għall-Agrikoltura u Sajd: Jista' il-Ministru jgħid kemm-il ettaru t'art huwa ntiż għat-tkabbir ta' l- għeneb u l-patata?

ONOR.

NINU ZAMMIT: Huwa kkalkulat li f'Malta u Għawdex hawn madwar 300 ettaru għat-tkabbir tad-dwieli għall-produzzjoni ta' l-għeneb u madwar 1,700 ettaru għat-tkabbir tal-patata.

KOPERATIVI – APPLIKAZZJONIJIET ĠODDA

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid jekk daħlux applikazzjonijiet ġodda għat-twaqqif ta' koperativi b'ħames membri fundaturi?

ONOR.

LAWRENCE GONZI: Ngħarraf lill-Onor.

Interpellant li għalkemm kien hemm diversi mistoqsijiet mill-pubbliku inġenerali dwar il-possibbilta' ta' twaqqif ta' koperativi b'ħames fundaturi, l-emendi fil-liġi għad iridu jiġu approvati mill-parlament.

PA – PERMESSI MAĦRUĠA WARA RIKONSIDERAZZJONI

L-ONOR.

JOE MIZZI staqsa lill-Ministru ta' l-Intern: Jista' il- Ministru jgħid minn kemm ilha mwaqqfa l-awtorita' ta' l-ippjanar sal-lum, kemm il-każ kien hawn fejn applikazzjoni tkun ġiet rifjutata mill-bord ta' l-awtorita' ta' l-ippjanar u wara li tintalab reconsideration, jinħareġ il- permess?

ONOR.

TONIO BORG: Ninsab informat illi minn meta giet imwaqqfa l-awtorita' ta' l-ippjanar kien hemm 11,272 –il applikazzjoni li gew rifjutati.

Minn dawn l-applikazzjonijiet 1,586 applikazzjoni kellhom rikonsiderazzjoni li giet approvata.

It-tabella annessa turi n-numru ta' kull applikazzjoni approvata wara rikonsiderazzjoni.

QORMI: TRIQ MARCO MONTEBELLO - ASFALTAR

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' il-Ministru jgħid meta l-gvern ċentrali se jieħu ħsieb Triq Marco Montebello f'Ħal Qormi forsi ma tibqax fl-istat diżastruż li hi?

ONOR.

ĊENSU GALEA: Jien informat li peress li l-iżvilupp fil-lokalita` għadu għaddej, din it-triq ma tistax tiġi asfaltata għalissa.

Xogħlijiet fiha jkunu jistgħu jsiru meta l-iżvilupp ikun tlesta u s-servizzi jkunu tqiegħdu b'mod permanenti.

PA – DEEMED APPROVALS

L-ONOR.

JOE MIZZI staqsa lill-Ministru ta' l-Intern: Jista' il- Ministru jgħid kemm il-permess ħareġ deemed approved mill-awtorita' ta' l- ippjanar minn kemm ila mwaqqfa sal-lum?

Jista' jagħti d-dettalji?

ONOR.

TONIO BORG: Kull applikazzjoni li jinhareg permess ghaliha tigi ppubblikata fuq agenda u diskussa waqt il-bord tal-kontroll ta' l-izvilupp, skond il-policies tal-pjan ta' struttura, anke jekk jaf ikun kaz ta' deemed approved minhabba li jkun ghadda z-zmien stipulat.

Ma tinzammx statistika tal-kazi fejn l-applikant jippretendi li l- applikazzjoni tieghu tkun deemed approved.

QORMI: TRIQ IN-NASSAB - ASFALTAR

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' il-Ministru jgħid meta l-gvern ċentrali se jieħu ħsieb Triq in-Nassab, f'Ħal Qormi forsi ma tibqax fl-istat diżastruż li hi?

ONOR.

ĊENSU GALEA: Jien informat li peress li l-iżvilupp fil-lokalita` għadu għaddej din it-triq ma tistax tiġi asfaltata għalissa.

Xogħlijiet fiha jkunu jistgħu jsiru meta l-iżvilupp ikun tlesta u s-servizzi jkunu tqegħdu b'mod permanenti.

TALBA GĦAL BOARDING OUT

L-ONOR.

JOE CILIA staqsa lill-Viċi Prim Ministru u Ministru għall- Politika Soċjali: Jista' il-Viċi Prim Ministru jgħid jekk mara li kienet taħdem għal madwar sitt snin qabel u wara li sseparat fl-1988, tistax tapplika biex toħroġ boarded out peress illi qegħdha ssoffri minn kondizzjoni li ma tippermettilhiex li taħdem?

ONOR.

LAWRENCE GONZI: Ninforma lill-Onor.

Interpellant illi fil-mistoqsija tiegħu m'hemmx biżżejjed informazzjoni biex id-dipartiment tas-sigurta' soċjali jkun f'pożizzjoni li jistabilixxi jekk il-persuna konċernata għandiex dritt għall-pensjoni ta' invalidita'.

Għaldaqstant l-Onor.

Interpellant huwa mitlub li jikkuntattja lid-direttur tas-sigurta' soċjali biex il-persuna konċernata tagħmel appuntament ma' xi uffiċjal tat-taqsima tal-pensjonijiet biex il-każ tagħha jiġi ttrattat personalment.

QORMI: TRIQ IL-FURNAR - ASFALTAR

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' il-Ministru jgħid meta l-gvern ċentrali se jieħu ħsieb Triq il-Furnar f'Ħal Qormi, forsi ma tibqax fl-istat diżastruż li hi?

ONOR.

Xogħlijiet ikunu jistgħu jsiru meta l-iżvilupp ikun tlesta u s-servizzi jkunu tqiegħdu b`mod permanenti.

QORMI: TRIQ IL-BELT VALLETTA - ASFALTAR

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' il-Ministru jgħid meta l-gvern ċentrali se jieħu ħsieb biex Triq il-Belt Valletta f'Ħal Qormi ma tibqax fl-istat diżastruż li tinsab fih?

ONOR.

ĊENSU GALEA: Jien informat li Triq Valletta hija waħda mit-toroq antiki u asfaltati f'Ħal Qormi u għalhekk il-kunsill lokali huwa responsabbli mill-manutenzjoni tagħha.

QORMI: TRIQ IR-RAGĦAJ - ASFALTAR

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' il-Ministru jgħid meta l-gvern ċentrali se jieħu ħsieb biex Triq ir-Ragħaj f'Ħal Qormi ma tibqax fl-istat diżastruż li tinsab fih?

ONOR.

ĊENSU GALEA: Jien informat li minn spezzjoni li għamel id- dipartiment jirriżulta li għad hemm ħafna bini in shell form li għadu qiegħed jiġi iffinixjat u għaldaqstant ix-xogħol ta' asfalt f'din it-triq ma jistax isir għalissa.

ĦAL TARXIEN – ĠNIEN JOANNE

L-ONOR.

JOE CILIA staqsa lill-Ministru għall-Ambjent: Jista' il- Ministru jara li jsir l-upkeep ta' Ġnien Joanne f'Ħal Tarxien?

Jaf li l- kunsill lokali qed jgħid li dan mhux xogħlu?

ONOR.

FRANCIS ZAMMIT DIMECH: Nirriferi l-Onor.

Interpellant għat-tweġiba li tajt għall-mistoqsija parlamentari 25000.

LOCAL PLAN - GRAND HARBOUR AREA

L-ONOR.

JOE CILIA staqsa lill-Ministru ta' l-Intern: Jista' il- Ministru jgħid fiex wasal it-tfassil tal-local plan tal-Grand Harbour area?

Meta nbeda dan il-proċess u meta huwa maħsub li jiġi konkluż?

ONOR.

TONIO BORG: Il-pjan lokali tal-Port il-Kbir qieghed ghand il-gvern ghall-approvazzjoni wara li fl-1994 kien inbeda l-ewwel xoghol fuqu.

Fl- 1997 hareg ghall-konsultazzjoni pubblika u fl-1998 kien approvat mill- awtorita` u kien mghoddi lill-gvern f'Novembru 1998.

F'Ottubru ta' l-1999 il-gvern ta r-risposta tieghu ghall-pjan u f'April ta' l-2000 l-awtorita` ta' l-ippjanar tat ir-risposta taghha.

Wara dan saru diversi laqghat biex ikun inkorporat it-tibdil mitlub mill- gvern, liema xoghol kien konkluz f'April ta' din is-sena.

RAPPORT TAT-TEMP – UV INDEX

L-ONOR.

JASON AZZOPARDI staqsa lill-Ministru tas-Saħħa: Jogħġbu l- Ministru jixtarr il-possibbilta' li l-indiċi UV jibda jixxandar flimkien mar-rapport tat-temp?

ONOR.

LOUIS DEGUARA: Nitlob l-Onor.

Interpellant jagħmel din id-domanda lill-ministru kkonċernat.

PA – PJANI LOKALI

L-ONOR.

JOE CILIA staqsa lill-Ministru ta' l-Intern: Jista' il- Ministru jgħid kemm il-local plan hemm maħsub li jiġi konkluż mill- awtorita' ta' l-ippjanar?

Dwar liema nħawi u meta hija t-target date biex dawn jiġu konklużi?

ONOR.

TONIO BORG: Fil-fatt hemm mahsuba seba' pjani lokali li jkopru t- territorju Malti u Ghawdxi.

Il-pjan tal-bajja ta' Marsaxlokk ilu approvat minn Mejju ta' l-1995, waqt li l-pjan tal-Port il-Kbir qieghed ghand il- gvern ghall-approvazzjoni.

Fil-każ tal-pjan ghall-portijiet tat-tramuntana qed isir it-tibdil mehtieg wara l-konsultazzjoni pubblika, waqt li l-pjan ghall-majjistral ta' Malta wasal biex johrog ghal konsultazzjoni pubblika.

Il-pjan lokali ghal Ghawdex huwa fi stadju avanzat u huwa mistenni li jkun ipprezentat lill-bord ta' l-awtorita' lejn tmiem Ottubru ta' din is-sena, biex immedjatament wara tkun tista' issir konsultazzjoni pubblika.

Il-pjan lokali ghaċ-ċentru ta' Malta huwa maħsub li jkun ipprezentat lill- bord ta' l-awtorita' lejn tmiem Novembru ta' din is-sena u immedjatament wara tkun tista' issir konsultazzjoni pubblika.

Ix-xogħol fuq il-pjan lokali ghan-nofsinhar ta' Malta nbeda.

Ingabret hafna informazzjoni mehtiega ghall-pjan u huwa mahsub li l-pjan ikun ipprezentat lill-bord ta' l-awtorita` qabel tmiem is-sena.

SLIEMA LOCAL COUNCIL - LMENT

L-ONOR.

EVARIST BARTOLO staqsa lill-Ministru tal-Ġustizzja u Gvern Lokali: Jista' il-Ministru jgħid x'passi ttieħdu mid-dipartiment tal- kunsilli lokali dwar ilment li rċieva mill-kumitat distrettwali Laburista ta' l-għaxar distrett dwar l-aġir tal-kunsill lokali ta' Tas-Sliema?

ONOR.

AUSTIN GATT: Bħal kull allegazzjoni oħra, id-dipartiment talab il- kummenti tal-kunsill lokali rigward il-kontenut ta' l-istqarrija.

Dawn il- kummenti waslu u qed jiġu evalwati.

FMS – KIRI TA' MANGION HOUSE

L-ONOR.

MICHAEL FARRUGIA staqsa lill-Ministru tas-Saħħa: Jista' il- Ministru jqiegħed fuq il-Mejda tal-Kamra l-kuntratt għall-kiri ta' Mangion House mill-fondazzjoni għas-servizzi mediċi?

ONOR.

LOUIS DEGUARA: Qed inpoġġi fuq il-Mejda tal-Kamra kopja tal-kuntratt għall-kiri ta` Mangion House mill-fondazzjoni għas-servizzi mediċi.

SAĦĦA: SAJF 2001 – INGAĠĠ TA' STUDENTI

L-ONOR.

MICHAEL FARRUGIA staqsa lill-Ministru tas-Saħħa: B'riferenza għar-risposta għall-mistoqsija parlamentari 26865, jista' il- Ministru jgħid xi kwalita' ta' xogħol u kemm studenti qed ikunu mpjegati f'kull każ għall-perijodu tas-sajf 2001?

ONOR.

LOUIS DEGUARA: Informat li n-numru ta` studenti li qed ikunu mpjegati fid-diviżjoni tas-saħħa għall-perjodu tas-sajf 2001 huwa kif ġej: M.D. 164 B.Pharm 100 B.Ch.D 25 Nurses 224 Midwives 3 Radiographers 9 Speech Therapist 6 Occupational Therapist 26 Medical Laboratory Technologist 14 Physiotherapist 29 600

Dawn l-istudenti ser ikunu allokati fuq xogħol li għandu x'jaqsam mal-kors ta` studju li qed jagħmlu, taħt superviżjoni tal-kapijiet tas-sezzjoni relattiva fejn se jkunu qed jaħdmu.

FMS – XIRI TA' KAROZZI

L-ONOR.

MICHAEL FARRUGIA staqsa lill-Ministru tas-Saħħa: Jista' il- Ministru jgħid kemm inxtraw karozzi mill-fondazzjoni għas-servizzi mediċi minn Settembru 1998 sal-lum?

X'tip ta' karozzi huma?

Minn fejn inxtraw?

Kemm tiswa kull karozza?

ONOR.

LOUIS DEGUARA: Informat li minn Settembru 1998 sal-lum, il- fondazzjoni għas-servizzi mediċi xtrat seba' karozzi.

Id-dettalji huma kif ġej:

|Data |Tip ta' |Aġenzija |Valur(L| | |karozza | |m) | |April |Alfa |UCIM Co. |12,800 | |1999 |Romeo |Ltd. | | | |156 | | | |Lulju |Fiat |UCIM Co. |7,400 | |1999 |Brava |Ltd. | | | |1.9TD | | | |Lulju |Fiat |UCIM Co. |7,400 | |1999 |Brava |Ltd. | | | |1.9TD | | | |Frar |Citroen |Cont Cars|6,580 | |2000 |Berlingo|Ltd. | | |April |VW Golf |Cont Cars|8,335 | |2000 |1.9 SDI |Ltd. | | |April |VW |Cont. |12,500 | |2000 |Passat |Cars Ltd.| | |Frar |Peugoet |Michael |7,115 | |2001 |206 |Attard | | | | |Ltd. | | | | |TOTAL |62,130 |

MAGĦTAB – ILMA BAĦAR KONTAMINAT

L-ONOR.

ADRIAN VASSALLO staqsa lill-Ministru tas-Saħħa: Billi fuq Tas-Safra, eżattament taħt il-Magħtab, bowsers ta' l-ilma jkunu ta' kuljum jimlew ilma mill-baħar biex imbagħad jintuża fis-swimming pools, u billi issa huwa fatt magħruf li dan l-ilma baħar huwa kontaminat, jista' il- Ministru jgħid x'passi ħa l-gvern biex dan l-abbuż jitwaqqaf?

ONOR.

LOUIS DEGUARA: Informat illi d-dipartiment tas-saħħa ħareġ diversi avviżi għall-istampa biex jinforma lill-pubbliku fir-rigward.

Anke twaħħlu numru ta` tabelli temporanji fiż-żoni kollha li ġew identifikati bħala zoni mhux irrakommandati għall-għawm.

Din il-miżura ttieħdet sakemm tabelli oħra jitwaħħlu f'dawn il-postijiet b'mod permanenti.

Fir-rigward tal-bowsers ta` l-ilma, peress li dawn huma suġġetti għar- regolamenti maħruġa taħt l-Att dwar il-Korporazzjoni għas-Servizzi ta` l- Ilma, nissuġġerixxi lill-Onor.

Interpellant jirriferi l-mistoqsija tiegħu lill-ministru konċernat.

ST.

LUKE'S – MEWT TA' PAZJENTA

L-ONOR.

MICHAEL FARRUGIA staqsa lill-Ministru tas-Saħħa: Jista' il- Ministru jgħid x'passi qed jittieħdu mid-dipartiment tas-saħħa wara li pazjenta ta' 75 sena mietet f'sala tal-mediċina fl-isptar San Luqa, kawża ta' peritonite, minkejja li kienet fl-imsemmija sala għal diversi jiem mingħajr ma ntalbet konsulta ma' kirurgu fl-istess sptar u minkejja li kemm- il darba nġibdet l-attenzjoni mill-qraba ta' din il-pazjenta li żaqqa kienet qed tintefah?

ONOR.

LOUIS DEGUARA: Tweġiba għall-mistoqsija parlamentari 27142 qiegħda tinġabar u risposta tingħata f'xi seduta oħra.

DERMATOLOĠIJA - OUTPATIENTS

L-ONOR.

MICHAEL FARRUGIA staqsa lill-Ministru tas-Saħħa: Jista' il- Ministru jgħid fuq l-ordni ta' min qed jitħallew riklami fuq l-imwejjed tal- waiting room ta' l-outpatients tad-dermatoloġija?

ONOR.

LOUIS DEGUARA: Ninforma lill-Onor.

Interpellant li fil-waiting room ta` l-outpatients tad-dermatoloġija hemm diversi fuljetti u posters illi l- mira tagħhom hija waħda ta` health education, sabiex jedukaw il-pazjenti dwar prevenzjoni u kura ta` mard tal-ġilda kif ukoll mard sesswali.

Ħafna minn dawn il-pubblikazzjonijiet huma sponsorjati minn kumpanniji farmaċewtiċi.

Għalkemm xi pubblikazzjonijiet minn dawn ikun fihom il-logo ta' l-isponsor, l-awtoritajiet ta` l-isptar joqogħdu attenti illi fejn id-disinn tal- pubblikazzjoni jista` jservi ta` reklam b'tali mod li l-health education message huwa dilwit, dawn il-pubblikazzjonijiet ma jitħallewx jiġu esebiti fil-waiting areas.